Period: Lagash II
Genre: Literary
Transliteration:
<SURFACE>
<COLUMN>
ud an ki-a nam tar...da
lagaš...e me gal-la...an-še₃ mi-ni-ib₂-il₂
{d}en-lil₂-e en {d}nin-ŋir₂-su₂-še₃ igi zid mu-ši-bar
iri-me-a niŋ₂-du₇ pa nam-e₃
šag₄ gu₂-be₂ nam-gi₄
šag₄ {d}en-lil₂-la₂ gu₂-be₂ nam-gi₄
šag₄ gu₂-be₂ nam-gi₄
a-ŋi₆ uru₁₆ nam-mul ni₂ il₂-il₂
šag₄ {d}en-lil₂-la₂-ke₄ {id₂}idigna-am₃ a dug₃-ga nam-de₆
e₂-e lugal-be₂ gu₃ ba-de₂
e₂-ninnu me-bi an ki-a pa e₃ mu-ak-ke₄
ensi₂ lu₂ ŋeštug₃ daŋal-kam ŋeštug₃ i₃-ŋa₂-ŋa₂
niŋ₂ gal-gal-la šu mi-ni-mu₂-mu₂
gud du₇ maš₂ du₇-re₆ si im-sa₂-sa₂-e
šeg₁₂ nam tar-ra saŋ mu-ši-ib₂-il₂
e₂ kug du₃-de₃ gu₂-bi mu-ši-ib₂-zig₃
lugal-ni-ir ud ne maš-ŋi₆-ka
gu₃-de₂-a en {d}nin-ŋir₂-su₂-ra igi mu-ni-du₈-am₃
e₂-a-ni du₃-ba mu-na-dug₄
e₂-ninnu me-bi gal-gal-la-am₃
igi mu-na-ni-ŋar
gu₃-de₂-a šag₄-ga-ni su₃-ra₂-am₃
inim-e mi-ni-kuš₂-u₃
ga-na ga-na-ab-dug₄ ga-na ga-na-ab-dug₄
inim-ba ha-mu-da-gub
sipad-me nam-nun-ne₂ saŋ ma-ab-šum₂-šum₂
niŋ₂ maš-ŋi₆-ke₄ ma-ab-de₆-a-ŋa₂
šag₄-bi nu-zu
ama-ŋu₁₀ ma-mu-ŋu₁₀ ga-na-de₆
<COLUMN>
ensi kug-zu me-te-na-ŋu₁₀
{d}nanše nin₉ diŋir sirara₆-ta-ŋu₁₀
šag₄-bi ha-ma-pad₃-de₃
ma₂-gur₈-ra-na ŋiri₃ nam-mi-gub
iri-ni niŋin₆{ki}še₃ id₂-niŋin₆{ki}du-a ma₂ mu-ni-ri
id₂-de₃ hul₂-la-e kur-ku₄ i₃-si-il-e
ba-gara₂ e₂ id₂-de₃ la₂-a-e im-ti-a-ta
ninda ŋiš bi₂-tag a sed₆ i₃-de₂
lugal ba-gara₂-ra mu-na-ŋen šudu₃ mu-na-ša₄
ur-saŋ piriŋ zig₃-ga gaba-šu-ŋar nu-tuku
{d}nin-ŋir₂-su₂ abzu-a gal-di
nibru{ki}a nir-ŋal₂
ur-saŋ ma-a-dug₄ šu zid ga-mu-ra-ab-ŋar
{d}nin-ŋir₂-su e₂-zu ga-mu-ra-du₃
me šu ga-mu-ra-ab-du₇
nin₉-zu dumu eridug{ki}ge tud-da
nir-ŋal₂ me-te-na nin ensi(|EN×ME.LI|) diŋir-re-ne-ke₄
{d}nanše nin₉ diŋir sirara₆-ta-ŋu₁₀
ŋiri₃-bi ha-ma-ŋa₂-ŋa₂
gu₃ de₂-a-ne₂ ŋiš ba-tuku-am₃
lugal-a-ne₂ sizkur₂ ra₂-zu-ne₂ gu₃-de₂-a-aš₂
en {d}nin-ŋir₂-su-ke₄ šu ba-ši-ti
e₂ ba-gara₂-ka eš₃-eš₃ i₃-ak
ensi₂-ke₄ {d}ŋa₂-tum₃-dug₃-še₃ ki-nu₂-a-ni ba-gub
ninda ŋiš bi₂-tag a sed₆ i₃-de₂
kug {d}ŋa₂-tum₃-dug₃-ra mu-na-ŋen
sizkur₂ mu-na-be₂
nin-ŋu₁₀ dumu an kug-ge tud-da
nir-ŋal₂ me-te-na diŋir saŋ zig₃
<COLUMN>
kalam-ma til₃-la
nu-du zu iri-na
nin ama lagaš{ki} ki ŋar-ra-me
igi uŋ₃-še₃ u₃-ši-bar-ra-zu ni₂-a he₂-ŋal₂-la-am₃
šul zid lu₂ igi mu-bar-ra-zu nam-til₃ mu-na-sud
ama nu-tuku-me ama-ŋu₁₀ ze₂-me
aya₂ nu-tuku-me aya₂-ŋu₁₀ ze₂-me
a-ŋu₁₀ šag₄-ga šu ba-ni-dug₄ unu₆-a i₃-tud-e
{d}ŋa₂-tum₃-dug₃ mu kug-zu dug₃-ga-am₃
ŋi₆-a ma-ni-nu₂
{ŋeš}ŋiri₂ gal-ŋu₁₀-me zag-ŋu₁₀ mu-us₂
<unk> a gal-la du₃-a-me
zi šag₄ mu-ši-ni-ŋal₂
an-dul₃ daŋal-me ŋissu-zu-še₃
ni₂ ga-ma-ši-ib₂-te
šu mah-za sa-ga a₂ zid-da-be₂
nin-ŋu₁₀ {d}ŋa₂-tum₃-dug₃ ŋa₂-ra ha-mu-u₃-ru
iri-še₃ i₃-du-e ŋiškim-ŋu₁₀ he₂-sag₉
kur a-ta il₂-la niŋin₆{ki}še₃
u₂-dug₄ sag₉-ga-zu igi-še₃ ha-ma-ŋen
{d}lamma sag₉-ga-zu ŋiri₃-a ha-mu-da-ŋen
ga-na ga-na-ab-dug₄
ga-na ga-na-ab-dug₄
inim-ba ha-mu-da-gub
ama-ŋu₁₀ ma-mu-ŋu₁₀ ga-na-de₆
ensi(|EN×ME.LI|) kug-zu me-te-na-ŋu₁₀
{d}nanše nin₉ diŋir sirara₆-ta-ŋu₁₀
šag₄-bi ha-ma-pad₃-de₃
gu₃ de₂-a-ne₂ ŋiš ba-tuku-am₃
<COLUMN>
nin-a-ne₂ sizkur₂ ra₂-zu-ne₂
gu₃-de₂-a-aš₂ kug {d}ŋa₂-tum₃-dug₃-ge šu ba-ši-ti
ma₂-gur₈-ra-na ŋiri₃ nam-mi-gub
iri-ni niŋin₆{ki}še₃ kar niŋin₆{ki}na-ke₄ ma₂ bi₂-us₂
ensi₂-ke₄ kisal diŋir sirara₆-ta-ka saŋ an-še₃ mi-ni-il₂
ninda ŋiš bi₂-tag a sed₆ i₃-de₂
{d}nanše mu-na-ŋen šudu₃ mu-na-ša₄
{d}nanše nin uru₁₆ nin me {d}kal{d}kal-la
nin {d}en-lil₂-gin₇ nam tar-tar-re
{d}nanše-ŋu₁₀ dug₄-ga-zu zid-dam
saŋ-bi-še₃ e₃-a-am₃
ensi diŋir-re-ne-me
nin kur-kur-ra-me ama inim-ŋu₁₀ ud-da ma-mu-da
šag₄ ma-mu-da-ka lu₂ 1(diš)-am₃ an-gin₇ ri-ba-ni
ki-gin₇ ri-ba-ni
a-ne saŋ-ŋa₂-ni-še₃ diŋir-ra-am₃
a₂-ni-še₃ anzud₂{mušen}dam
sig-ba-a-ni-še₃ a-ma-ru-kam
zid-da gabu₂-na piriŋ i₃-nu₂-nu₂
e₂-a-ni du₃-da ma-an-dug₄
šag₄-ga-ni nu-mu-zu
ud ki-šar₂-ra ma-ta-e₃
munus 1(diš)-am₃ a-ba me-a nu a-ba me-a-ni
saŋ-ŋa₂ e₃ ki garadin₉ mu-ak
gi-dub-ba kug <unk> a šu im-mi-du₈
dub mul-an dug₃-ga im-mi-ŋal₂
<COLUMN>
ad im-dab₆-gi₄-gi₄
2(diš)-kam ur-saŋ-ŋa₂-am₃
a₂ mu-gur le-um za-gin₃ šu im-mi-du₈
e₂-a ŋiš-hur-bi im-ŋa₂-ŋa₂
igi-ŋu₁₀-še₃ dusu kug i₃-gub
{ŋeš}u₃-šub kug si ib₂-sa₂
šeg₁₂ nam tar-ra {ŋeš}u₃-šub-ba ma-an-ŋal₂
ildag₂ zid-da igi-ŋu₁₀ gub-ba
ti-gid₂{mušen}lu₂ a ud mi-ni-ib₂-zal-zal-e
dur₃ a₂ zid-da lugal-ŋa₂-ke₄ ki ma-hur-hur-e
ensi₂-ra ama-ni {d}nanše mu-na-ni-ib₂-gi₄-gi₄
sipad-ŋu₁₀ ma-mu-zu ŋe₂₆ ga-mu-ra-bur₂-bur₂
lu₂ an-gin₇ ri-ba ki-gin₇ ri-ba-eše₂
saŋ-ŋa₂-še₃ diŋir a₂-ni-še₃
anzud₂{mušen}eše₂ sig-ba-a-ni-še₃ a-ma-ru-eše₂
zid-da gabu₂-na piriŋ i₃-nu₂-nu₂-a
šeš-ŋu₁₀ {d}nin-ŋir₂-su₂ ga-nam me-am₃
eš₃ e₂-ninnu-na du₃-ba za-ra ma-ra-an-dug₄
ud ki-šar₂-ra ma-ra-ta-e₃-a
diŋir-zu {d}nin-ŋiš-zid-da ud-gin₇ ki-ša-ra ma-ra-da-ra-ta-e₃
ki-sikil saŋ-ŋa₂ e₃ ki garadin₉ mu-ak
gi-dub-ba kug <unk> šu bi₂-du₈-a
dub mul dug₃-ga bi₂-ŋal₂-la-a
ad im-da-gi₄-a
nin₉-ŋu₁₀ {d}nisaba ga-nam me-am₃
<COLUMN>
e₂-a du₃-ba mul kug-ba
gu₃ ma-ra-a-de₂
2(diš)-kam-ma ur-saŋ-am₃ a₂ mu-gur₈
le-um za-gin₃ šu bi₂-du₈-a
{d}nin-dub-kam e₂-a ŋiš-hur-ba im-mi-sig₁₀-sig₁₀-ge
igi-zu-še₃ dusu kug gub-ba u₃-šub kug si sa₂-a
šeg₁₂ nam tar-ra u₃-šub-ba ŋal₂-la
šeg₁₂ zid e₂-ninnu ga-nam me-am₃
ildag₂ zid-da igi-zu gub-ba
ti-gid₂{mušen}lu₂ a ud mi-ni-ib₂-zal-a-eše₂
e₂ du₃-de₃ igi-zu u₃ dug₃-ga nu-ši-ku₄-ku₄
{anše}dur₉ a₂ zid-da lugal-zak-ke₄ ki ma-ra-hur-hur-a-eše₂
ze₂-me e₂-ninnu-uš₂ ni-is-ku-gin₇ ki im-ši-hur-e
na ga-de₅ na de₅-ŋu₁₀ he₂-dab₅
ŋir₂-su{ki} e₂ saŋ ki lagaš{ki}še₃ ŋiri₃-zu ki i₃-bi₂-us₂
e₂ niŋ₂-gur₁₁-za kišib u₃-mi-kur₂ ŋiš u₃-ma-ta-ŋar
lugal-zu {ŋeš}gigir u₃-mu <unk>
{anše}dur₉{ur₃} u₃-ši-la₂
{ŋeš}gigir-bi kug <unk> za-gin₃-na šu u₃-ma-ni-tag
ti mar-uru₅-a ud-gin₇ i₃-e₃
an-kar₂ a₂ nam-ur-saŋ-ka mi₂ u₃-ma-ni-dug₄
šu-nir ki aŋ₂-ni u₃-mu-na-dim₂
mu-zu u₃-mi-sar
balaŋ ki aŋ₂-ni ušumgal kalam-ma
ŋiš-gu₃-di mu tuku niŋ₂ ad gi₄-gi₄-ni
ur-saŋ niŋ₂-ba-e ki aŋ₂-ra
<COLUMN>
lugal-zu en {d}nin-ŋir₂-su₂
e₂-ninnu anzud₂{mušen} babbar₂-ra u₃-mu-na-da-kur₉-re
tur dug₄-ga-zu mah dug₄-ga-am₃ šu ba-a-ši-ib₂-ti
en-na šag₄ an-gin₇ su₃-ra₂-ni
{d}nin-ŋir₂-su₂ dumu {d}en-lil₂-la₂-ka za-ra ma-ra-huŋ-ŋe₂₆-e
ŋiš-hur e₂-a-na ma-ra-pad₃-pad₃-de₃
ur-saŋ-e me-ni gal-gal-la-am₃
šu ma-ra-ni-ib₂-mu₂-mu₂
sipad zid gu₃-de₂-a
gal mu-zu gal i₃-ga-tum₂-mu
inim {d}nanše-e mu-na-dug₄-ga-aš
saŋ sig ba-ši-ŋar
e₂ niŋ₂-gur₁₁-ra-na kišib bi₂-kur₂
ŋiš im-ma-ta-ŋar
gu₃-de₂-a ŋiš a mu-lah₅
ŋiš-e mi₂ im-e
{ŋeš}meš₃-e saŋ bi₂-sag₉
{ŋeš}ha-lu-ub₂-ba tun₃ bi₂-bar
{ŋeš}gigir za-gin₃-še₃ mu-na-a <unk>
dur₉{ur₃}bi piriŋ-kaš₄-e-pad₃-da
im-ma-ši-la₂-la₂
šu-nir ki aŋ₂-ni mu-na-dim₂
mu-ni im-mi-sar
balaŋ ki aŋ₂-e ušumgal kalam-ma
ŋiš-gu₃-di mu tuku niŋ₂ ad gi₄-gi₄-ni
ur-saŋ niŋ₂-ba-e ki aŋ₂-ra
lugal-ni en {d}nin-ŋir₂-su-ra
e₂-ninnu anzud₂{mušen} babbar₂-ra
mu-na-da-ku₄-ku₄
e₂-a hul₂-la i₃-na-ni-kur₉
<COLUMN>
gu₃-de₂-a eš₃ e₂-ninnu-ta zalag-ga nam-ta-e₃
2(diš)-kam-ma e₂-še₃ ud-u₃-de₃ bi₂-dib
ŋi₆-ŋi₆ ba-an-dib
du₆-du₆ mu-si-ig inim-ŋar mu-gi₄
ah dug₄-ga ŋiri₂-ta im-ta-ŋar
šu-ga-lam ki huš ki di kud-de₃
ki {d}nin-ŋir₂-su-ke₄ kur-kur-ra igi mi-ni-ŋal₂-la-še₃
udu-i₃ gukkal maš₂ niga ensi₂-ke₄
{f}ešgar ŋeš nu-zu kuš-ba mi-ni-durunₓ(|KU.KU|)
li{ŋeš} u₂ sikil kur-ra-kam izi-a bi₂-si-si
šim erin ir-sim diŋir-ra-kam
i₃-bi₂-bi mu-du₃
lugal-ir uŋ₃-ŋa₂ mu-na-zig₃ šudu₃ mu-na-ša₄
ub-šu-kin-na-ka mu-na-gub giri₁₇ šu mu-na-ŋal₂
lugal-ŋu₁₀ {d}nin-ŋir₂-su₂ en a huš gi₄-a
en zid a kur gal-e ri-a
šul ka tar nu-tuku
{d}nin-ŋir₂-su e₂-zu ma-ra-du₃-e
ŋiškim-ŋu₁₀ nu-ŋu₁₀
ur-saŋ niŋ₂-du₇-e gu₃ ba-a-de₂
dumu {d}en-lil₂-la₂ en {d}nin-ŋir₂-su
šag₄-bi nu-mu-u₃-da-zu
šag₄ ab-gin₇ zi-zi-zu
iz-zi₈-gin₇ ŋa₂-ŋa₂-zu
a e₃-a-gin₇ gu₃ nun di-zu
a-ma-ru₁₂-gin₇ {u₂}uru₁₈ gul-gul-zu
ud-gin₇ ki-bal-še₃ du₇-du₇-zu
<COLUMN>
lugal-ŋu₁₀ šag₄-zu a e₃-a u₂ nu-la₂-zu
ur-saŋ šag₄ an-gin₇ su₃-ra₂-zu
dumu {d}en-lil₂-la₂ en {d}nin-ŋir₂-su
ŋe₂₆ a-na mu-u₃-da-zu
2(diš)-kam-ma-še₃ nu₂-a-ra nu₂-a-ra
saŋ-ŋa₂ mu-na-gub ul₄ mu-tag-tag-e
ma-du₃-na ma-du₃-na
ensi₂ e₂-ŋu₁₀ ma-du₃-na
gu₃-de₂-a e₂-ŋu₁₀ du₃-da ŋiškim-bi ga-ra-ab-šum₂
ŋarza-ŋa₂ mul-an kug-ba gu₃ ga-mu-ra-a-de₂
e₂-ŋu₁₀ e₂-ninnu an-ne₂ ki ŋar-ra
me-bi me gal-gal me-me-a dirig-ga
e₂ lugal-bi igi sud il₂-il₂
anzud₂{mušen}gin₇ šeg₁₂ gi₄-a-bi-še₃
an im-ši-dub₂-dub₂
me-lem₄ huš-bi an-ne₂ im-us₂
e₂-ŋa₂ ni₂ gal-bi kur-kur-ra mu-ri
mu-bi-e an-zag-ta kur-kur-re gu₂ im-ma-si-si
ma₂-gan me-luh-ha kur-bi-ta im-ma-ta-ed₃-de₃
ŋe₂₆ {d}nin-ŋir₂-su a huš gi₄-a
ur-saŋ gal ki {d}en-lil₂-la₂-ka
en gaba-ri nu-tuku
e₂-ŋu₁₀ e₂-ninnu ŋe₂₆-en kur-ra ab-dirig
tukul-ŋu₁₀ šar₂-ur₃ kur šu-še₃ ŋar-ŋar
igi huš-a-ŋu₁₀ kur-re nu-um-il₂
a₂ bad-a-ŋu₁₀ lu₂ la-ba-ta-e₃
<COLUMN>
aya₂ ugu₄-ŋu₁₀ nam-gal ki aŋ₂-da
lugal a-ma-ru {d}en-lil₂-la₂
igi huš-a-ni kur-da nu-il₂
{d}nin-ŋir₂-su ur-saŋ {d}en-lil₂-la₂
mu-še₃ mu-sa₄
me 5(u)-a zag mi-ni-keše₂
{ŋeš}banšur mu-il₂
šu-luh si bi₂-sa₂
šu si sa₂-a-ŋu₁₀ an kug-ge u₃-a ba-zig₃-ge
niŋ₂ šu-ŋa₂ dug₃-ga-am₃
aya₂ ugu₄-ŋu₁₀ dug₃-ga-bi mu-gu₇
an lugal diŋir-re-ne-ke₄
{d}nin-ŋir₂-su lugal išib an-na
mu-še₃ mu-sa₄
ti-ra-aš₂ abzu-gin₇
nam-nun-na ki im-ma-ni-ŋar
šag₄-bi-a itid-da ud-sakar-ra
me gal-gal ezen an-na-ŋu₁₀ šu gal ma-du₇-du₇
e₂-huš ki huš-ŋu₁₀
muš-huš-gin₇ ki sumur-ra bi₂-du₃
ki-bal-ŋa₂ nu-mi-ib₂-dug₄-ga
ud šag₄-ŋu₁₀ um-ši-mi-ri₂-a
muš ze₂ guru₅-a-gin₇ uš ma-a-u₃-ku-e
e₂-babbar₂ ki a₂ aŋ₂-ŋa₂-ŋa₂
ki {d}utu-gin₇ dalla-a-ŋa₂
ki-ba {d}ištaran-gin₇ di iri-ŋa₂ si ba-ni-ib₂-sa₂-e
e₂-ba-gara₂ ki banšur-ra-ŋu₁₀
diŋir gal-gal lagaš{ki}a-ke₄-ne
gu₂ ma-si-si-ne
<COLUMN>
e₂-ŋu₁₀ e₂ saŋ-kal kur-kur-ra
a₂ zid-da lagaš{ki}
anzud₂{mušen} an-šar₂-ra šeg₁₂ gi₄-gi₄
e₂-ninnu e₂ nam-lugal-ŋu₁₀
sipad zid gu₃-de₂-a
ud šu zid ma-ši-tum₃-da
an-še₃ tum₉ duru₅-e gu₃ ba-de₂
an-ta he₂-ŋal₂ ha-mu-ra-ta-du
kalam-e he₂-ŋal₂-la šu he₂-a-da-peš-e
e₂-ŋa₂ uš ki ŋar-ra-bi-da
he₂-ŋal₂ he₂-da-ŋen
gana₂ gal-gal-e šu ma-ra-ab-il₂-e
eg₂ pa₅ gu₂-bi ma-ra-ab-zi-zi
du₆-du₆ ki a nu-ed₃-da
a ma-ra-ed₃-de₃
ki-en-gi-ra₂ i₃ dirig mu-da-de₂
siki dirig mu-da-la₂
ud temen-ŋu₁₀ ma-sig₉-ge₄-na
e₂-ŋu₁₀ ud šu zid ma-ši-tum₃-da
hur-saŋ ki {tum₉}mir tuš-a-še₃
ŋiri₃-ŋu₁₀ ki i₃-bi₂-us₂
nitah a₂ dirig-ke₄ {tum₉}mir-e hur-saŋ ki sikil-ta
tum₉ si ma-ra-ab-sa₂-e
kalam-e zi-šag₄-ŋal₂ u₃-ma-šum₂
lu₂ dili lu₂ 2(diš)-da kiŋ₂ mu-da-ak-ke₄
ŋi₆-a-na i₃-ti ma-ra-e₃-e₃
e-bar₇-gana₂ ud-ma-dam ma-ra-e₃-e₃
<COLUMN>
e₂ ud-de₃ ma-ra-du₃-e
ŋi₆-e ma-ra-ab-mu₂-mu₂
sig-ta {ŋeš}ha-lu-ub₂
{ŋeš}<unk> ha-an mu-ra-ta-ed₃-de₃
igi-nim-ta {ŋeš}erin {ŋeš}šu-ur₂-men₂ {ŋeš}za-ba-lum ni₂-bi-a ma-ra-an-tum₃
kur {ŋeš}esi-a-ka
{ŋeš}esi ma-ra-ni-tum₃
kur na-ka na gal hur-saŋ-ŋa₂
lagab-ba ma-ra-kud-e
ud-bi-a a₂-zu izi bi₂-tag
ŋiškim-ŋu₁₀ ha-mu-u₃-zu
gu₃-de₂-a i₃-zig₃ u₃-sa-ga-am₃
i₃-ha-luh ma-mu-dam
inim dug₄-ga {d}nin-ŋir₂-su-ka-še₃
saŋ sig ba-ši-ŋar
maš₂ babbar₂-ra šu mu-gid₂-de₃
maš₂-a šu i₃-gid₂ maš₂-a-ni i₃-sag₉
gu₃-de₂-a šag₄ {d}nin-ŋir₂-su-ka
ud-dam mu-na-e₃
gal mu-zu gal i₃-ga-tum₂-mu
ensi₂-ke₄ iri-na lu₂ dili-gin₇
na de₅ ba-ni-ŋar
ki lagaš{ki}e dumu ama dili-a-gin₇ šag₄ mu-na <unk> e
ŋiš-šu mu-du₈ ŋiš-ŋiri₂ mu-zig₃
u₂-guru₅ mu-ŋar inim dug₄-ga bi₂-gi₄
šer₇-da e₂-ba im-ma-an-gi₄
<COLUMN>
u₃-sa-an bar-us₂-sa eme i₃-du₈
siki udu gan-na-kam šu-a mi-ni-ŋar-ŋar
ama-a dumu-da gu₃ nu-ma-da-de₂
dumu-u₃ ama-ni-ra gu₂ du₃-a
nu-ma-na-dug₄
arad₂ a₂ ŋiš tag tuku-ra
lugal-a-ne₂ saŋ nu-ma-da-dub₂
geme₂ lu₂ nam-ra₂ hul mu-na-ak
nin-a-ne₂ igi-na niŋ₂ nu-mu-na-ni-ra
ensi₂ e₂-ninnu du₃-ra
gu₃-de₂-a-ar inim-ŋar-bi lu₂-u₃ nu-ma-ni-ŋar
ensi₂-ke₄ iri mu-kug
izi im-ma-ta-la₂
uzug₃-ga ni₂-ŋal₂ lu₂ <unk> <unk>
iri-ta ba-ta-e₃
pisaŋ u₃-šub-ba-še₃ maš₂ ba-ši-nu₂
šeg₁₂ maš₂-e bi₂-pad₃
ka-al-bi-še₃ igi zid ba-ši-bar
sipad mu pad₃-da {d}nanše-ke₄ nam-nun-na i₃-ŋar
pisaŋ u₃-šub-ba ŋiš bi₂-hur-ra-ni
ka-al nam-nun-na mu-ni-ŋar-ra-ni
anzud₂{mušen} šu-nir lugal-la-na-kam
urin-še₃ bi₂-mul
<unk> bur₃ eše₃-še₃ iri mu-na-kug-ge
<unk> mu-na-sikil-e
li{ŋeš} u₂ sikil kur-ra-kam izi-a bi₂-si-si
šim erin ir-sim diŋir-ra-kam i₃-bi₂-bi mu-du₃
ud sizkur₂-ra mu-na-a-ŋal₂
ŋi₆ šudu₃-de₃ mu-na-zal-e
<COLUMN>
{d}a...ki lagaš{ki}
e₂ {d}nin-ŋir₂-su-ka du₃-de₃
gu₃-de₂-a sizkur₂ ra₂-zu...
mu-da-an-šu₄-šu₄-ge-eš₂
sipad zid gu₃-de₂-a hul₂-la-gin₇
im-ma-na-ni-ib₂-ŋar
ud-ba ensi₂-ke₄ kalam-ma-na zig₃-ga ba-ni-ŋar
ma-da gu₂-saŋ šar₂-šar₂-ra-na
gu₂-edin-na {d}nin-ŋir₂-su-ka-ka
zig₃-ga ba-ni-ŋar
iri du₃-a a₂-dam ŋar-ra-na
gu₂-ŋiš-bar-ra {d}nanše-ka
zig₃-ga ba-ni-ŋar
gud huš zig₃-ga gaba gi₄ nu-tuku
{ŋeš}erin babbar₂-ra lugal-bi-ir dab₆-ba
im-ru-a {d}nin-ŋir₂-su-ka-ka
zig₃-ga mu-na-ŋal₂
šu-nir mah-bi lugal-kur-dub₂ saŋ-bi-a mu-gub
peš₁₀-ŋal₂ gaba-ŋal₂ a-ta e₃-a
id₂ mah a dirig he₂-ŋal₂-bi barag₂-barag₂
im-ru-a {d}nanše-ka
zig₃-ga mu-na-ŋal₂
<unk> kug šu-nir {d}nanše-kam saŋ-bi-a mu-gub
gu maš₂-anše eden-na la₂-a
ni-is-ku erin₂ mu tuku erin₂ {d}utu ki aŋ₂
im-ru-a {d}inana-ka zig₃-ga mu-na-ŋal₂
aš-me šu-nir {d}inana-kam saŋ-bi-a mu-gub
e₂ {d}nin-ŋir₂-su-ka du₃-de₃
...
<COLUMN>
...<unk>...
šu <unk>...<unk>...ŋar
elam elam-ta mu-na-ŋen
šušin ki šušin-ta mu-na-ŋen
ma₂-gan me-luh-ha kur-bi-ta gu₂ ŋiš mu-na-ab-ŋal₂
e₂ {d}nin-ŋir₂-su-ka du₃-de₃
gu₃-de₂-a iri-ni ŋir₂-su{ki}še₃ gu₂ mu-na-si-si
{d}nin-zag-ga-da a₂ mu-da-aŋ₂
urud-da-ni še mah de₆-a-gin₇
gu₃-de₂-a lu₂ e₂ du₃-a-ra
mu-na-ab-us₂-e
{d}nin-sikil-a-da a₂ mu-da-aŋ₂
{ŋeš}ha-lu-ub₂ gal-gal {ŋeš}esi ŋiš-ab-ba-bi
ensi₂ e₂-ninnu du₃-ra
mu-na-ab-us₂-e
kur {ŋeš}erin-na lu₂ nu-ku₄-ku₄-da
gu₃-de₂-a en {d}nin-ŋir₂-su-ke₄
ŋiri₂ mu-na-ni-ŋar
{ŋeš}erin-bi tun₃ gal-e im-mi-kud
šar₂-ur₃ a₂ zid-da lagaš{ki}a
tukul a-ma-ru lugal-la-na-še₃
tun₃ im-ma-bar
muš-mah-am₃ a-e im-dirig-ga-am₃
hur-saŋ {ŋeš}erin ad {ŋeš}erin-na
hur-saŋ {ŋeš}šu-ur₂-men₂-ta
ad {ŋeš}šu-ur₂-men₂
hur-saŋ {ŋeš}za-ba-lum-ma-ta
ad {ŋeš}za-ba-lum
{ŋeš}u₃ gal-gal {ŋeš}tu-lu-bu-um
{ŋeš}e-ra-num₂
ad gal-gal-bi dirig-dirig-ga-bi
kar mah kan₄-sur-ra-ke₄
<COLUMN>
...
...en...su...
ŋiri₂ mu...
na gal-gal-bi lagab-ba mi-ni-de₆
ma₂ ha-u₃-na ma₂ na-lu-a
esir₂ a-ba-al esir₂ <unk> <unk> im-babbar₂-ra
hur-saŋ ma₂-ad-ga-ta
niŋ₂-gur₁₁ ma₂ še gana₂ de₆-a-gin₇
gu₃-de₂-a en {d}nin-ŋir₂-su-ra
im-ma-na-us₂
ensi₂ e₂-ninnu du₃-ra
niŋ₂ gal-gal-e šu mu-na-ab-il₂
hur-saŋ urud-ke₄ ki-la₂-ta
ni₂-bi mu-na-ab-pad₃
urud-bi gi-dirig-ba mu-ni-ba-al
lu₂ e₂ lugal-na du₃-dam
ensi₂-ra kug-sig₁₇ kur-bi-ta
sahar-ba mu-na-tum₃
gu₃-de₂-a kug <unk> a kur-bi-ta mu-na-ta-ed₃-de₃
gug gi-rin-e me-luh-ha-ta
šu mu-na-peš-e
kur nu₁₁-ta nu₁₁ mu-na-ta-ed₃-de₃
sipad-de₃ e₂ kug-ga mu-du₃-e
kug-dim₂ im-da-tuš
e₂-ninnu za mu-du₃-e zadim im-da-tuš
urud nagga-a mu-du₃-e
saŋŋa-simug {d}nin-tur₅ kalam-ma-ke₄
igi-ni-še₃ si im-sa₂
{na₄}šu-min-e ud-da-am₃ šeg₁₂ mu-na-ab-gi₄
{na₄}esi na₄ šu-ke₄
<COLUMN>
...2(diš)...peš
...<unk>...<unk>...a mah...<unk> a-gin₇
...<unk>...
...
<unk>...<unk>...
ŋi₂₅-ŋi₂₅ mu-na-gid₂
nam e₂ du₃-da lugal-la-na-še₃
u₃ ŋi₆ an-na nu-um-ku₄-ku₄
u₃ an-ba-ra saŋ nu-mi-ib₂-du₃-e
igi zid bar-ra {d}nanše-kam
{d}en-lil₂-la₂ lu₂ šag₄-ga-na-kam
ensi₂...{d}nin-ŋir₂-su-ka-kam
gu₃-de₂-a unu₆ mah-a tud-da
{d}ŋa₂-tum₃-dug₃-ga-kam
{d}nisaba-ke₄ e₂ ŋeštug₂-ke₄
ŋal₂ mu-na-taka₄
e₂-a {d}en-ki-ke₄ ŋiš-hur-be₂ si mu-na-sa₂
e₂ me-lem₄-bi an-ne₂ us₂-sa
me-bi an ki-da gu₂ la₂-a
lugal-bi en igi huš il₂-il₂
ur-saŋ {d}nin-ŋir₂-su me₃ gal-zu-bi
e₂-ninnu anzud₂{mušen} babbar₂-še₃
gu₃-de₂-a sig-ta ba-ši-ŋen
nim-še₃ <unk> bi₂-dug₄
nim-ta ba-ši-ŋen sig-še₃ <unk> bi₂-dug₄
iku zid-dam eš₂ i₃-ŋar-ŋar
a₂-ba ŋiš bi₂-ŋar ni₂-te-ni mu-zu
hul₂-la-gin₇ im-ma-na-ni-ib₂-ŋar
u₃-te-am₃ e₂ libir-ra-aš₂ ra₂-zu-a ba-ŋen
<COLUMN>
gu₃-de₂-a barag ŋir₂-nun-na-ta
šag₄ mu-na-huŋ-ŋe₂₆-e
ud im-zal a mu-tu₁₇
me-te-ni mu-gi
{d}utu he₂-ŋal₂ mu-na-ta-e₃
gu₃-de₂-a...iri-kug...im-ma...e₃
gud du₇ maš₂ du₇-re₆ ŋiš bi₂-tag
e₂-e im-ma-ŋen
giri₁₇ šu im-ma-ŋal₂
dusu kug {ŋeš}u₃-šub zid nam tar-ra
e₂-ninnu mu...
...mu-la₂ saŋ il₂ mu-ŋen
{d}lugal-kur-dub₂ igi-še₃ mu-na-ŋen
{d}ig-alim-ke₄ ŋiri₂ mu-na-ŋa₂-ŋa₂
{d}nin-ŋiš-zid-da diŋir-ra-ni
šu mu-da-ŋal₂-ŋal₂
pisaŋ u₃-šub-ka a sa-ga i₃-ak
ensi₂-ra a-dab₆ si-im a₂-la₂ mu-na-du₁₂-am₃
ka-al šeg₁₂-be₂ saŋ im-mi-du₈
lal₃ i₃-nun i₃-he-nun-na al im-ma-ni-tag
šembulugₓ(|ŠIM×KUŠU₂|) <unk> ŋiš hi-a
ah-še₃ im-mi-ak
dusu kug mu-il₂ u₃-šub-e im-ma-gub
gu₃-de₂-a im u₃-šub-ba i₃-ŋar
niŋ₂-du₇ pa bi₂-e₃
e₂-a šeg₁₂-be₂ pa e₃ mu-ni-ŋa₂-ŋa₂
kur-kur-re i₃ mu-da-sud-e
erin mu-da-sud-e
<COLUMN>
iri-ni ki lagaš{ki}e si₁₁-le₂-a
ud mu-di₃-ni-ib₂-zal-e
u₃-šub mu-dub₂ šeg₁₂ had₂-de₃ ba-šub
ka-al im aga₃-ri₂-na-ba-še₃
igi zid ba-ši-bar
<unk> ha-šu-ur₂ šembulugₓ(|ŠIM×KUŠU₂|)-a
saŋ im-ni-du₈
šeg₁₂ u₃-šub-ba mi-ni-ŋar-ra-ni
{d}utu im-da-hul₂
aga₃-ri₂ id₂ mah-gin₇ zig₃-ga-na
lugal {d}en-ki nam mu...tar
...mu-ŋar u₃-šub-ba e₂-a i₃-kur₉
pisaŋ u₃-šub-ba-ta šeg₁₂ ba-ta-il₂
men kug an-ne₂ il₂-la
šeg₁₂ mu-il₂ uŋ₃-ŋa₂-na mu-ŋen
erin₂ kug {d}utu saŋ bal-e-dam
šeg₁₂-e e₂-še₃ saŋ il₂-la-bi
ab₂ {d}nanna tur₃-ba erin₂-erin₂-dam
šeg₁₂ mu-ŋar e₂-a mu-kuₓ(DU)-kuₓ(DU)
e₂-a ŋiš-hur-bi im-ŋa₂-ŋa₂
{d}nisaba šag₄ šid zu-am₃
lu₂-tur gibil-bi e₂ du₃-gin₇
igi-ne₂ u₃ dug₃-ga nu-ši-ku₄-ku₄
ab₂ amar-bi-še₃ igi ŋal₂-la-gin₇
e₂-še₃ te-te-ma im-ši-ŋen
lu₂ ninda tur ka-a gub-ba-gin₇
du-du-e nu-ši-kuš₂-u₃
šag₄ lugal-na ud-dam mu-e₃
<COLUMN>
gu₃-de₂-a-ar inim {d}nin-ŋir₂-su-ka urin-am₃ mu-du₃
šag₄ gu₃ di e₂ du₃-da-ka-na
inim-ŋar sag₉-ga-a lu₂ ma-a-ŋar
hul₂-la-gin₇ im-ma-na-ni-ib₂-ŋar
maš-a šu i₃-gid₂ maš-a-ni i₃-sag₉
a <unk> e še ba-šum₂ igi-be₂ si ib₂-sa₂
gu₃-de₂-a saŋ-še₃ nu₂
mu-nu₂ inim mu-na-ta-e₃
e₂ lugal-na-ka du₃-bi
e₂-ninnu an ki-ta bad-bi
igi-a mu-na-a-ŋal₂
hul₂-la-gin₇ im...ni-ib₂-ŋar
gu mu-ba-ra me šu im-du₇-du₇
uz-ga kug-ge eš₃ mu-ŋa₂-ŋa₂
e₂-a {d}en-ki-ke₄ temen mu-sig₉-ge
{d}nanše dumu eridug{ki}ke₄ eš-bar kiŋ₂-ŋe₂₆ mi₂ ba-ni-dug₄
ama lagaš{ki} kug {d}ŋa₂-tum₃-dug₃-ke₄
šeg₁₂-bi kur-ku₄-a mu-ni-tud
{d}ba-u₂ nin dumu-saŋ an-na-ke₄
i₃ šim erin-na ba-ni-sud
e₂-e en ba-gub la-gal ba-gub
me-e šu si im-ma-sa₂
{d}a-nun-na u₃ di-de₃ im-ma-šu₄-šu₄-ge-eš₂
gu₃-de₂-a lu₂ e₂ du₃-a-ke₄
e₂-a dusu-bi men kug saŋ-ŋa₂ mu-ni-ŋal₂
uš mu-ŋar a₂-ŋar ki im-mi-tag
sa₂ mu-sig₁₀ šeg₁₂-ga gu bi₂-dub₂
<COLUMN>
e₂-a sa₂ 2(diš)-nam nam-mi-sig₁₀
gu {dug}ba saŋ ŋal₂-la-am₃
e₂-a sa₂ 3(diš)-am₃ nam-mi-sig₁₀
anzud₂{mušen} amar a ti₈{mušen}am₃
e₂-a sa₂ 4(diš) nam-mi-sig₁₀
nemurₓ piriŋ huš-a gu₂-da la₂-am₃
e₂-a sa₂ 5(diš)-am₃ nam-mi-sig₁₀
an nisig su-lim il₂-la-am₃
e₂-a sa₂ 6(diš)-am₃ nam-mi-sig₁₀
ud sa₂ dug₄-ga hi-li guru₃-am₃
e₂-a sa₂ 7(diš) nam-mi-sig₁₀
e₂-ninnu i₃-ti ud zal-la kalam si-am₃
ŋiš-kan₄-na im-ŋa₂-ŋa₂-ne
an nisig-ga men il₂-la-am₃
ŋiš-kan₄-na-ta ba-ta-tuš
e₂ mah an-da gu₂ la₂-am₃
e₂ mu-du₃ ŋiš-e im-ma-šub
ambar {d}nanna saŋ keše₂ {d}en-ki-ka-kam
e₂ hur-saŋ-gin₇ im-mu₂-mu₂-ne
dugud-gin₇ an-šag₄-ge im-mi-ni-ib₂-dirig-dirig-ne
gud-gin₇ si im-mi-ib₂-il₂-il₂-ne
ŋiš-gana₂ abzu-gin₇ kur-kur-ra saŋ ba-ni-ib₂-il₂-ne
e₂-e hur-saŋ-gin₇ an ki-a saŋ an-še₃ mi-ni-ib₂-il₂
erin duru₅ ki u₂ rib mu₂-a-am₃
e₂-ninnu šeg₁₂ ki-en-gi-ra₂-ka hi-li mu-ni-ib₂-du₈-du₈
e₂-a ŋiš im-ŋa₂-ŋa₂-ne
ušum abzu teš₂-ba ed₂-de₃-dam
<unk> an-na im-mi-ib₂-u₃-u₃-dam
<COLUMN>
muš-mah hur-saŋ-ŋa₂ nam ak-am₃
e₂ gi guru₅-bi muš kur-ra teš₂-ba nu₂-am₃
sa-tu-bi erin duru₅ ha-šu-ur₂-ra šu he₂-tag-ga-am₃
aga₃ erin igi u₆ di-bi-a erin babbar₂ im-ŋa₂-ŋa₂-ne
šim zid i₃-he-nun-ka mi₂ ba-ni-ib₂-e-ne
e₂ im-du₈-a-bi he-nun abzu šu tag-ga-am₃
<unk> bi im-ši-ib₂-suru₅-ne
eš₃ e₂-ninnu šu <unk> an-na-ka ŋar-ŋar-a-am₃
ensi₂-ke₄ e₂ mu-du₃ mu-mu₂
kur gal-gin₇ mu-mu₂
temen abzu-be₂ dim gal-gal ki-a mi-ni-sig₉-sig₉
{d}en-ki-da e₂-an-gur₄-ra-ka
šag₄ mu-di₃-ni-ib₂-kuš₂-u₃
temen an-na ur-saŋ-am₃ e₂-e im-mi-dab₆
ki-a-naŋ diŋir-re-ka a im-na₈-na₈-a
e₂-ninnu dim gal mu-gen₆
abgal₂-bi mu-du₃
iri-na {ŋeš}asal₂ dug₃-bi mu-du₃
ŋissu-bi mu-la₂
{ŋeš}šar₂-ur₃-bi urin gal-gin₇ lagaš{ki}da im-da-sig₉
šu-ga-lam ki huš-ba im-mi-ni-ŋar
su zig₃ bi₂-du₈-du₈ barag ŋir₂-nun-na ki di kud-ba
u₂-a lagaš{ki} gud gal-gin₇ a₂ ba-il₂-il₂
na gal-gal lagab-ba mi-ni-de₆-a
<COLUMN>
mu 1(diš)-a mu-de₆ mu 1(diš)-a mu-ak
ud 2(diš) ud 3(diš) nu-ma-da-ab-zal
a₂ ud-da 1(diš)-ta mu-du₃
ud 7(diš)-kam-ma-ka e₂-e im-mi-dab₆
na da-bi kun-še₃ mu-nu₂
šim-še₃ mu-dim₂-dim₂
e₂-a mi-ni-šu₄-šu₄
na kisal mah-a mi-du₃-a-na
na-du₃-a lugal-kisal-si
gu₃-de₂-a en {d}nin-ŋir₂-su-ke₄
ŋir₂-nun-ta mu-zu
na-ba mu-še₃ im-ma-sa₄
na kan₄-sur-ra bi₂-du₃-a
lugal a-ma-ru {d}en-lil₂-la₂
gaba-šu-ŋar nu-tuku
gu₃-de₂-a en {d}nin-ŋir₂-su-ke₄
igi zid mu-ši-bar
na-ba mu-še₃ im-ma-sa₄
na igi ud e₃-a bi₂-du₃-a
lugal ud gu₃ di {d}en-lil₂-la₂
en gaba-ri nu-tuku
gu₃-de₂-a en {d}nin-ŋir₂-su-ke₄
šag₄ kug-ge bi₂-pad₃
na-ba mu-še₃ im-ma-sa₄
na igi šu-ga-lam-ma-ka bi₂-du₃-a
lugal mu-ni-še₃ kur tuku₂-tuku₂-e
gu₃-de₂-a en {d}nin-ŋir₂-su-ke₄
gu-za-ni mu-gen₆
na-ba mu-še₃ im-ma-sa₄
na igi e₂-uru₁₈-ga-ka bi₂-du₃-a
<COLUMN>
gu₃-de₂-a en {d}nin-ŋir₂-su-ke₄
nam dug₃ mu-ni-tar
na-ba mu-še₃ im-ma-sa₄
na a-ga {d}ba-u₂-ka bi₂-du₃-a
e₂-ninnu igi an-na-ke₄ zu
{d}ba-u₂ zi-šag₄-ŋal₂ gu₃-de₂-a
na-ba mu-še₃ im-ma-sa₄
e₂ lugal-na zid-de₃-eš₂ mu-du₃
sipad zid gu₃-de₂-a an ki im-da-mu₂
ud-sakar gibil-gin₇ men bi₂-il₂
mu-be₂ kur-šag₄-še₃
pa bi₂-e₃
gu₃-de₂-a e₂ {d}nin-ŋir₂-su-ka
{d}utu-gin₇ ŋi₆ 1(diš)-ta ba-ta-e₃
hur-saŋ za-gin₃-na-gin₇ mu-mu₂
hur-saŋ nu₁₁ babbar₂-ra-gin₇
u₆ di-de₃ ba-gub
dub-la₂-bi am-gin₇ mu-šu₄-šu₄
ušum-bi ur-mah-gin₇ šu-ba bi₂-nu₂-nu₂
gi-gun₄-bi ab-zu-gin₇ ki sikil-e bi₂-mu₂
urin-bi tarah kug abzu-gin₇
si ba-mul-mul
ud-sakar gibil an-na gub-ba-gin₇
gu₃-de₂-a e₂ {d}nin-ŋir₂-su-ka
u₆ di-de₃ ba-gub
e₂-a dub-la₂-bi šu₄-šu₄-ga-bi
la-ha-ma abzu-da šu₄-ga-am₃
<COLUMN>
e₂ ŋiš ŋar-ra-bi a-ŋi₆ ambar mah muš a sig-ga-am₃
{e₂}suhurₓ(KA) gid₂-da-bi
an bar-bar-ra ni₂-ŋal₂-la-am₃
e₂ kid dul₄-la-bi nu₁₁ an-šag₄-ge dirig-ga-am₃
kan₄ ki lugal kur₉-bi-ta
hu-ri₂-in am-še₃ igi il₂-il₂-dam
{ŋeš}ti kan₄-e us₂-sa-bi
<unk> an-na an-ne₂ us₂-sa-am₃
ŋiš-kan₄ an-na-bi e₂-ninnu ud ka-ba gu₃ di teš₂-ba gub-ba-am₃
sig₇-igi-bi ni₂ il₂-il₂-a-bi
igi u₆ di diŋir-re-ne-kam
e₂-a barag babbar₂ mu-ru-gu₂-ni
hur-saŋ za-gin₃-na an ki-a ki he₂-us₂-sa-am₃
kiŋ₂-sig₁₇ unu₆ gal mu-ŋa₂-ŋa₂-ne
bur kug-sig₁₇ lal₃ ŋeštin de₂-a
an-ne₂ šu₄-ga-am₃
e₂-nu₂-da mu-du₃-ne
kur šar₂-da meš₃ kug abzu-a
gurun₇ il₂-la-am₃
mu-du₃ šu im-ta-ŋar-ra-ta
šag₄ diŋir-re-ne gu₂-bi gi₄-a-am₃
sipad zid gu₃-de₂-a gal mu-zu
gal i₃-ga-tum₂-mu
a-ga tukul la₂ kan₄ me₃-ba
ur-saŋ šeg₉-saŋ-aš₃ saŋ-ar-bi
im-ma-ab-dab₅-be₂
igi iri{ki}še₃ ki ni₂ guru₃-ba
muš-saŋ-imin-am₃ im-ma-ab-dab₅-e
<COLUMN>
šu-ga-lam kan₄ me-lem₄-ba
ušum ŋišnimbar-bi im-ma-ab-dab₅-be₂
igi ud e₃ ki nam tar-re-ba
šu-nir {d}utu saŋ-alim-ma
im-ma-da-sig₉-ge
kan₄-sur-ra igi u₆ di-ba
ur-mah ni₂ diŋir-re-ne-kam
im-ma-ab-dab₅-e
tar-sir₂-sir₂ ki a₂ aŋ₂-ba
ku-li-an-na urud-bi
im-ma-ab-dab₅-e
a-ga {d}ba-u₂ ki šag₄ kuš₂-ba
ma₂-gi₄-lum gud-alim-bi-da
im-ma-ab-dab₅-e
ur-saŋ ug₅-ga i₃-me-ša-ke₄-eš₂
ka-bi ki a naŋ-še₃ mu-ŋar
mu-be₂ mu-ru diŋir-re-ne-ka
gu₃-de₂-a ensi₂ lagaš{ki}ke₄
pa e₃ ba-ni-a
ig {ŋeš}erin-na e₂-a šu₄-ga-bi
{d}iškur an-ta gu₃ nun di-da-am₃
e₂-ninnu saŋ-kul-bi idim
{ŋeš}nu-kušu₄-bi ur-mah
si-ŋar-bi-ta muš-šag₄-tur₃ muš-huš
am-še₃ eme ed₂-de₃
ga-du ig-e <unk> us₂-sa-bi
ug nemurₓ tur-tur šu-ba du₂-ru-na-am₃
e₂-a gag ŋiš-ur₃ kug mu-sig₉-ge₄-ne
ušum lu₂-še₃ šu ib₂-ŋar-ra-am₃
ig-ba eš₂ kug im-suru₅-ne
<COLUMN>
{d}nirah kug abzu dar-a-am₃
e₂ sa-la₂-a-bi keš₃{ki} aratta{ki} na de₅-ga-am₃
e₂ sa-du₈-a-bi piriŋ huš-am₃
kalam-ma igi mi-ni-ib₂-ŋal₂
dili du igi-be₂ nu-ma-dib-be₂
e₂-ninnu ni₂-bi kur-kur-ra
tug₂-gin₇ im-dul₄
e₂ kug <unk> a an-ne₂ ki ŋar-ra
šembi₂-zid-da šu tag dug₄-ga
še-er-zid an-na-ka i₃-ti-gin₇ e₃-a
e₂ igi-bi kur gal ki us₂-sa
šag₄-be₂ nam-šub šir₃ ha-mun
bar-be₂ an e₂ mah he₂-ŋal₂-la zig₃-ga
gu₂-en bar-ra-bi
ki di kud {d}a-nun-ke₄-ne
a-lal₃-bi-ta inim šudu₃-da
šukur₂-bi-da he₂-ŋal₂ diŋir-re-ne-kam
urin e₂-da sig₉-sig₉-ga-bi
anzud₂{mušen} kur šubaₓ(MUŠ)-a a₂ he₂-ba₉-ra₂-am₃
e₂-ninnu im-bi im ha-mun
{id₂}eden-ta ed₃-da
lugal-bi en {d}nin-ŋir₂-su-ke₄
šag₄ kug-ge bi₂-pad₃
šembi₂-zid-gin₇ saŋ-ŋa₂ mi-ni-ib₂-de₂
<COLUMN>
gu₃-de₂-a še-er-zid an-na-ka
šu tag ba-ni-dug₄
e₂ gud-bi-ta
i₃ kur₉ ga kur₉
udun-mah-bi-ta
gug₂ gal si gal
ŋiri₂ <unk> na-bi
gud gu₇ udu gu₇
e₂ ki šukur₂-be₂ uz-ga eš₃ ŋa₂-ŋa₂
ne-saŋ-bi
kur ŋeštin biz-biz-ze₂
e₂-lunga₃-bi-ta
{id₂}idigna a-u₃-ba ŋal₂-la-am₃
e₂ niŋ₂-gur₁₁-bi-a za kug nagga
e₂ {ŋeš}gigir-ra-bi
kur ki-a gub-ba
a-ga balaŋ-a-bi gud gu₃ nun di
kisal-bi šudu₃ kug si-im a₂-la₂
kun na₄ e₂-a nu₂-a-bi
hur-saŋ ul nun-ne₂-eš₂ nu₂-am₃
kun an-na ur₃-še₃ da-a-bi
nu₁₁ kur-še₃ igi sud il₂-dam
{ŋeš}kiri₆ gig₂ eden e₂-še₃ sig₉-ga-bi
kur ŋeštin biz-biz-ze₂ ki ni₂ lem₄-e mu₂-am₃
<COLUMN>
na 7(diš) e₂-e dab₆-ba-bi
niŋ₂ lugal-bi-da šag₄ kuš₂-kuš₂-dam
e₂-ninda-ki-sig₁₀-bi
niŋ₂ sikil abzu na de₅-ga-am₃
šim na₄ e₂-a šu₄-ga-bi
e₂ gudug kug a nu-silig₅-ge-dam
bad₃-si an-na
tum₁₂{mušen} du₂-ru-na-bi
eridug{ki} nam-he-a du₃...am₃
e₂-ninnu tum₁₂{mušen}e ni₂ bi₂-ne
an-dul₃ pa gal-gal ŋissu dug₃-ga-kam
sim{mušen} mušen-e šeg₁₂ mu-gi₄-gi₄
e₂-kur {d}en-lil₂-la₂ ezen ŋal₂-la-am₃
e₂-a ni₂ gal-bi
kalam-ma mu-ri
ka tar-ra-bi
kur-re ba-ti
e₂-ninnu ni₂-bi kur-kur-ra tug₂-gin₇ im-dul₄
<COLUMN>
e₂ lugal-bi hi-li-a i₃-du₃
{d}nin-ŋiš-zid-da-ke₄
ki gal-la bi₂-du₃
gu₃-de₂-a ensi₂ lagaš{ki}ke₄
temen-bi mu-sig₉
e₂ {d}utu-gin₇ kalam-ma e₃-a
gud gal-gin₇ sahar bar-ra gub-ba
i₃-ti giri₁₇-zal-gin₇
unken-ne₂ si-a
hur-saŋ sig₇-ga-gin₇
hi-li guru₃-a
u₆ di-de₃ gub-ba
e₂-ninnu ki-bi gi₄-a-ba
{d}nin-ŋir₂-su za₃-mi₂
e₂ {d}nin-ŋir₂-su-ka du₃-a
za₃-mi₂ mu-ru-bi-im
<SURFACE>
<COLUMN>
e₂ dim gal kalam-ma
an ki-da mu₂-a
e₂-ninnu šeg₁₂ zid {d}en-lil₂-e nam dug₃-ga tar-ra
hur-saŋ nisig-ga u₆-e gub-ba
kur-kur-ta e₃-a
e₂ kur gal-am₃ an-ne₂ im-us₂
{d}utu-am₃ an-šag₄-ge im-si
e₂-ninnu anzud₂{mušen} babbar₂-ra-am₃
kur-ra dub₃ mi-ni-ib₂-bad
uŋ₃ ba-ŋar-ŋar kalam ba-gub-gub
{d}a-nun-na u₆ di-de₃ im-ma-šu₄-šu₄-ge-eš₂
ensi₂ kug-zu-am₃ inim zu-am₃
nam-diŋir-re-ka ki im-mi-zu-zu
sizkur₂ ra-zu-a niŋ₂-dun-a ki im-mi-us₂-us₂
ensi₂-ke₄ diŋir iri-na-ke₄ ra₂-zu im-ma-be₂
e₂ ninda gu₇-be₂ ninda ba-an-tah
kiŋ₂ <unk> udu dab₅-be₂ udu im-ma-a-tah
bur he₂-ŋal₂ an-šag₄ <unk> ša-gin₇
gaba-ba si bi₂-sa₂
a-nun-na-ke₄-er mu-ne-gub
šudu₃ mu-ne-ša₄ {d}a-nun-na {d}a-nun-na u₆ di-de₃ ki lagaš{ki}
<COLUMN>
{d}lamma kur-kur-ra dug₄-ga-ne-ne a mah e₃-a
lu₂ u₂ la₂-ba-ab-la₂-e
šul zid lu₂ igi mu-ši-bar-ra-ne
nam-til₃ mu-na-sud
sipad-me e₂ mu-du₃ lugal-ŋu₁₀ e₂-a-na mi-ni-ku₄-ku₄
a-nun-na bar-ŋu₁₀-a šudu₃ he₂-mi-sa₄-za
sipad zid gu₃-de₂-a
gal mu-zu gal i₃-ga-tum₂-mu
u₂-dug₄ sag₉-ni igi-še₃ mu-na-ŋen
{d}lamma sag₉-ga-ni eŋer-ne₂ im-us₂
lugal-ni e₂ ul e₂ libir ki-tuš-na-še₃
gu₃-de₂-a en {d}nin-ŋir₂-su-ra
niŋ₂-ba na-gu-ul-gu-ul
en-ra e₂-ninnu-a mu-na-gub
šudu₃ mu-na-ša₄
lugal-ŋu₁₀ {d}nin-ŋir₂-su
en a huš gi₄-a
en dug₄-ga-ni saŋ-biš e₃-a
dumu-nitah₂ {d}en-lil₂-la₂ ur-saŋ ma-a-dug₄
šu zid ma-ra-a-ŋar
{d}nin-ŋir₂-su e₂-zu mu-ra-du₃
hul₂-la ha-ni-ku₄-ku₄
{d}ba-u₂-ŋu₁₀ a₂-mi-zu ma-ra-ŋar
<COLUMN>
ki-tuš dug₃-ga-ma-ni-ib₂
gu₃ de₂-a-ne₂ ŋiš ba-tuku-am₃
ur-saŋ-e sizkur₂ ra₂-ne₂
gu₃-de₂-a-aš₂ en {d}nin-ŋir₂-su-ke₄ šu ba-ši-ti
mu ŋen-na-am₃ itid til-la-am₃
mu gibil an-na im-ma-gub
itid e₂-ba ba-a-kur₉
itid-be₂ ud 3(diš)-am₃ im-ta-zal
{d}nin-ŋir₂-su eridug{ki}ta ŋen-am₃
i₃-ti sa-sa im-e₃
kalam-ma ud mu-ŋal₂ e₂-ninnu {d}suen u₃-tud-da
saŋ im-ma-da-ab-sa₂
gu₃-de₂-a gug za-gin₃ mi-ni-uh
ub-da im-mi-dug₄
i₃-he-nun-na ki ba-ni-sud
muš-da-ma lu₂ kiŋ₂ ak-am₃
e₂-ta ba-ta-e₃
lal₃ i₃-nun ŋeštin ga-še-a
ŋiš-par₄ {ŋeš}peš₃ niŋ₂-ŋen-na
ga saŋ-ba dim₂-ma
zu₂-lum {ŋeš}an ŋeštin tur-tur
niŋ₂ izi nu-tag-ga
niŋ₂-gu₇ diŋir-re-ne-kam
lal₃ i₃-nun-na kiŋ₂ ba-ni-ak
ud diŋir zid-da du-da
gu₃-de₂-a ud-ten-ta
kiŋ₂ <unk> ge bi₂-dib
<COLUMN>
e₂-e {d}asar-ri šu si ba-sa₂
{d}nin-ma-da-ke₄ na-de₅ mi-ni-ŋar
lugal {d}en-ki-ke₄ eš-bar kiŋ₂ ba-an-šum₂
{d}nin-dub išib mah eridug{ki}ga₁₄-ke₄
na-izi ba-ni-sig₉
nin ŋarza kal-la-ke₄ {d}nanše šir₃ kug inim zu e₂-e ba-an-dug₄
u₈ gig₂-ge umbin mi-ni-ib₂-kiŋ₂
im-ma-al an-na-ke₄
ubur si ba-ni-ib₂-sa₂
{ŋeš}šinig {ŋeš}<unk> <unk> u₃-tud-ta
e₂-ninnu im-ta-sikil-e-ne
im-ta-dadag-ge-eš₂
ensi₂-ke₄ iri-a dub₃ bi₂-ŋar
kalam-ma sig bi₂-ŋar
du₆-du₆ mu-si-ig inim-ŋar mu-gi₄
a-ah dug₄-ga ŋiri₂-ta ŋar-am₃
iri-a ama lu₂ tur₅-ra-ke₄
a silim ŋar-ra-am₃ maš-anše niŋ₂-zi-ŋal₂ eden-na
teš₂-bi-še₃ gam-ma-am₃
ur-mah piriŋ ušumgal eden-na-ka
u₃ dug₃ ŋar-ra-am₃
ud sizkur₂-re ŋi₆ šudu₃-de₃
i₃-ti niŋ₂ ud-zal-la-ke₄
lugal-bi mu-um-ŋe₂₆-e
<COLUMN>
ur-saŋ {d}nin-ŋir₂-su e₂-a mi <unk> ku₄-ku₄
e₂-a lugal-bi im-ma-ŋen
hu-ri₂-in am-še₃ igi il₂-il₂-dam
ur-saŋ e₂-a-na ku₄-ku₄-da-ni
ud me₃-še₃ gu₃ ŋa₂-ŋar-am₃
{d}nin-ŋir₂-su e₂-na mu-kuₓ(DU)-kuₓ(DU)
eš₃ abzu ezen ŋal₂-la-am₃
lugal...ni-ta nam-ta-ŋen
{d}utu ki <unk> e₃-am₃
{d}ba-u₂ a₂-mi-ni-še₃ du-a-ni
munus zid e₂-a-ni-še₃ šu ŋa₂-ŋa₂-dam
a₂-nu₂-da-ka-na kur₉-ra-ni
{id₂}idigna a-u₃-ba {ŋa₂}ŋar-am₃
da <unk> na-ka tuš-a-ni
nin dumu an kug-ga {ŋeš}kiri₆ nisig-ga gurun il₂-la-am₃
ud e₃-am₃ nam tar-ra-am₃
{d}ba-u₂ a₂-mi-na kur₉-ra-am₃
ki lagaš{ki} he₂-ŋal₂-la-am₃
ud im-zal {d}utu lagaš{ki}ke₄ kalam-ma saŋ mi-ni-il₂
gud-i₃ udu-i₃ e₂-e bi₂-dab₅
bur an-na mu-gub tin mu-ni-de₂-de₂
{d}a-nun ki lagaš{ki} en {d}nin-ŋir₂-su-da ki-bi mu-da-rin₂-ne₂-eš₂-am₃
e₂-a nam-išib-ba šu mi-ni-du₇
eš-bar kiŋ₂ mi₂ mi-ni-dug₄
<COLUMN>
tin bur gal-la im-ma-de₂
e₂-ninnu <unk> <unk> <unk> <unk> gu₂ im-ma-gur-re
eš₃ {d}nin-dub-ke₄ šeg₁₂ mu-gi₄-gi₄
ninda ud-da ga maš₂-lulim-ma
ud ŋi₆-e de₆-a
nir-ŋal₂ dumu ki aŋ₂ {d}en-lil₂-la₂ ur-saŋ {d}nin-ŋir₂-su
u₃-a mi-ni-zi-zi
me gal-gal-la saŋ mi-ni-il₂-e
<unk> <unk> mar-za e₂-a <unk> ni
eš₃ e₂-ninnu ki-us₂ mu-ŋa₂-ŋa₂
zid-du-e šu si sa₂-da
erim₂-du-e gu₂ ŋiš ŋa₂-ŋa₂-da
e₂ gen₆-ne₂-da e₂ dug₃-ge-da
iri-ni eš₃ ŋir₂-su{ki} na-de₆ šum₂-mu-da
{ŋeš}gu-za nam tar-ra gub-da
ŋidru ud su₃-ra₂ šu-a ŋa₂-ŋa₂-da
sipad {d}nin-ŋir₂-su-ke₄ gu₃ de₂-a-ar
men nisig-ga-gin₇ saŋ an-še₃ il₂-da
kuš-la₂ gada-la₂ saŋ-a mur₁₀-a
kisal e₂-ninnu-ka ki-gub pad₃-de₃-da
ig gal dim ŋir₂-nun-na gal₅-la₂ gal ŋir₂-su{ki}
{d}ig-alim dumu ki aŋ₂-ŋa₂-ni
en {d}nin-ŋir₂-su-ra me-ni-da mu-na-da-dib-e
e₂ sikil-e-da šu₄-luh ŋa₂-ŋa₂-da
šu kug a en-ra šum₂-mu-da
kaš bur-ra de₂-da tin dug-a de₂-da
<COLUMN>
e₂-lunga₃ e₂ a₂ sikil-ba
u₂-lu₅-ši-e a pap-sir₂-gin₇
kun-ka₃-an za-a-da
gud du₇ maš₂ du₇ udu niga
ninda ud-da ga maš₂-lulim-ma
ud ŋi₆-e de₆-a nir-ŋal₂ dumu ki aŋ₂
{d}en-lil₂-la₂ ur-saŋ {d}nin-ŋir₂-su
gu₇-a naŋ-a...bi u₃-a <unk> zi-zi
en šu₄-luh dadag-ga dumu-saŋ e₂-ninnu
{d}šul-šag₄-ga {d}nin-ŋir₂-su-ra
me-ni-da mu-na-da-dib-e
šita₂ saŋ 7(diš) šu du₈-a-da
e₂-en-kar₂ kan₄ me₃-ka ig-bi ŋal₂ da₁₃-da₁₃
eme ŋiri₂ mi-tum ŋiš-a-ma-ru
mar₆-ra-tum ŋiš-hur me₃-be₂
si sa₂-sa₂-a-da
kur gu₂-erim₂-ŋal₂ {d}en-lil₂-la₂-ka
a-gin₇ ŋa₂-ŋa₂-da
ur-saŋ {ŋeš}šar₂-ur₃ me₃-a kur šu-še₃ ŋar-ŋar
šagina gu₂-tuku e₂-ninnu
{mušen}sur₂-du₃ ki-bal-a
{d}lugal-kur-dub₂ šagina-ni
en {d}nin-ŋir₂-su-ra me-ni-da mu-na-da-dib-e
mi-tum an-na-ke₄ ud huš-gin₇
<COLUMN>
kur-še₃ gu₃ ŋar-ra-a
{ŋeš}šar₂-ur₃ a-ma-ru me₃
{ŋeš}naŋa₃ ki-bal-a
en-ne₂ ki-bal kur saŋ-ki-ni u₃-ma-da-gid₂-da
gu₃ mi-ri₂-a-ni u₃-ma-ra
lipiš-bi u₃-mu-ra₂
en-na šagina 2(diš)-kam-ni
kur-šu-na-buru₅{mušen}am₃
dumu {d}en-lil₂-la₂-ra me-ni-da mu-na-da-dib-e
nam-šita ki lagaš{ki}
šu du₈-a-da
sizkur₂ ra₂-zu-be₂ dug₃-ga ŋa₂-ŋa₂-da
ur-saŋ eridug{ki}še₃ du-a-ni
silim-ma dug₃ di-da
{d}nin-ŋir₂-su eridug{ki}ta du-ni
iri du₃-a {ŋeš}gu-za-bi gen₆-na
nam-til₃ sipad zid
gu₃ de₂-a-da
giri₁₇ šu ŋal₂-la-da
ad gi₄-gi₄-ni
{d}lugal-si-sa₂ en {d}nin-ŋir₂-su
me-ni-da mu-na-da-dib-e
tur dug₄-ga-da
mah dug₄-ga-da
inim si sa₂-e zu₂ keše₂ ak-da
erim₂ dug₄-ga...da
<COLUMN>
ur-saŋ barag kug-ga tuš-a-ra
{d}nin-ŋir₂-su-ra e₂-ninnu-a inim-bi ku₄-ku₄-da
{d}šakkan₂-šeg₉-bar sukkal e₂-dug₃-ga saŋ-an-ni
en {d}nin-ŋir₂-su-ra me-ni-da
mu-na-da-dib-e
a kug-ge-da naŋa sikil-e-da
i₃ bur babbar₂-ra naŋa <unk> na-da
ŋiš-nu₂ u₂ za-gin₃ ba-ra-ga-na
u₃ dug₃ ku₄-ku₄-da
e₂-nu₂ e₂-dug₃-ga-ni-a
bar-ra ku₄-ku₄-da
šag₄-ga nu-e₃-e₃-da
{d}kinda-zid lu₂ e₂-dug₃-ga-kam
en {d}nin-ŋir₂-su-ra me-ni-da mu-na-da-dib-e
{ŋeš}gigir kug an mul-a erin₂-na-da
{anše}dur₉{ur₃}bi piriŋ-kaš₄-e-pad₃-da
anše-ba sig₁₀-ga-da
anše sig-a anše eridug{ki}ga₁₄
{anše}dur₉-da <unk> <unk> kur-kur kur₉ di-da
lugal-bi {d}nin-ŋir₂-su hul₂-la tum₂-mu-da
lu₂ ug-gin₇ šeg₁₂ gi₄-a
mar-uru₅-gin₇ zig₃-ga
maškim da-ga {d}nin-ŋir₂-su-ka
<COLUMN>
{d}en-sig-nun sipad anše-ka-ni
en {d}nin-ŋir₂-su-ra me-ni-da mu-na-da-dib-e
i₃ hi-a-da gara₂ hi-a-da
ud₅ kug ud₅ ga naŋ maš₂-lulim
ama {d}nin-ŋir₂-su-ka
i₃ ga-bi eš₃ e₂-ninnu-a muš nu-tum₂-da
en-lulim sipad maš₂-lulim en {d}nin-ŋir₂-su-ra
me-ni-da mu-na-da-dib-e
ti-gi₄ niŋ₂ dug₃-ge si sa₂-a-da
kisal e₂-ninnu hul₂-a si-a-da
al-ŋar mi-ri₂-tum niŋ₂ e₂-dug₃-ga
ur-saŋ ŋeštug{tug₂}a-ra
{d}nin-ŋir₂-su-ra e₂-ninnu dug₃-bi ŋa₂-ŋa₂-da
nar ki aŋ₂-a-ni ušumgal kalam-ma
en {d}nin-ŋir₂-su-ra me-ni-da mu-na-da-dib-e
šag₄ huŋ-ŋa₂-da bar huŋ-ŋa₂-da
igi er₂ pad₃-da er₂ šeₓ(SIG)-da
šag₄ a-nir-ta a-nir be₄-da
en-na šag₄ ab-gin₇ zig₃-ga-ni
{id₂}buranuna{ki}gin₇ luh-ha-ni
a-ma-ru-gin₇ sa-ga dug₄-ni
kur gu₂-erim₂-ŋal₂ {d}en-lil₂-la₂-ka
a-gin₇ u₃-mi-ŋar šag₄...gu₂-bi gi₄-a-ni a sed₆ su₃-da
<COLUMN>
balaŋ-ŋa₂-ni lugal-igi-huš-am₃
en {d}nin-ŋir₂-su-ra me-ni-da mu-na-da-dib-e
lukur ki ig-ni he₂-ŋal₂ lu₂ šar₂
{d}za-za-ru
{d}iškur-pa-e₃
ur₂-agrun-ta-e₃-a
{d}he₂-ŋir₂-nun-na
{d}he₂-šag₄-ga
{d}zu₂-ur₂-ŋu₁₀
{d}za-ar-ŋu₁₀
dumu maš 7(diš) {d}ba-u₂-me
ban₃-da en {d}nin-ŋir₂-su-ka-me
nam-šita sag₉-ga gu₃ de₂-a-a-da
en {d}nin-ŋir₂-su-ra mu-na-da-šu₄-ge-eš₂
gana₂ gal-gal-e šu il₂-la-da
eg₂ pa₄ lagaš{ki}ke₄
gu₂-bi zig₃-ga-da
eden lugal-bi-ir tum₂
gu₂-edin-na-ka {d}ezina₂ ku₃-su₃ pa-sikil-e
absin₃-na saŋ an-še₃ il₂-še₃
gana₂ zid-be₂ gig ziz₂ gu₂-gu₂ um-de₆
guru₇-guru₇ maš ki lagaš{ki}ke₄
gu₂ gur-gur-ra-da
saŋ <unk> {d}en-lil₂-la₂ engar gu₂-edin-na
{d}ŋiš-bar-e₃ en {d}nin-ŋir₂-su-ra
me-ni-da mu-na-da-an-dib-be₂
<COLUMN>
ambar-be₂ {ku₆}<unk> {ku₆}suhur u₃-de₆
ŋiš-gi nisig-ga-be₂ gi ha-bu₃-ur₂ u₃-de₆
imin-šatam ra-gaba gu₂-edin-na-ke₄
{d}nin-ŋir₂-su-ra e₂-ninnu-a inim-bi ku₄-ku₄-da
{d}lamma enkud-e gu₂-edin-na
en {d}nin-ŋir₂-su-ra me-ni-da mu-na-da-dib-e
eden ki dug₃-ge na de₅-ga-da
gu₂-edin-na eden dug₃-ge
na-de₅ šum₂-ma-da
mušen-bi...rin₂-na-da
nunuz-bi e₂ <unk> a ŋal₂-la-da
ama-bi buluŋ₃-e-da
du₈-du₈ maš-anše lu-a-ba
eden ki aŋ₂ {d}nin-ŋir₂-su-ka-ke₄
niŋ₂-kud nu-ak-da
{d}dim-gal-abzu niŋir gu₂-edin-na
en {d}nin-ŋir₂-su-ra me-ni-da
mu-na-da-dib-be₂
iri du₃-a-da ki-tuš ŋar-ra-da
bad₃ iri-kug-ga en-nu du₃-a-da
{d}aga-us₂ dag-ga-na-bi
šita₂ saŋ mah {ŋeš}erin babbar₂-ra
e₂-e dab₆-ba-da
{d}lugal-en-nu-iri-kug-ga-kam
en {d}nin-ŋir₂-su-ra me-ni-da mu-na-da-dib-e
an kug-ge zid-de₃-eš₂ mu-ŋar
<COLUMN>
{d}en-lil₂-e saŋ-ba gur bi₂-dar
{d}nin-hur-saŋ-ke₄ igi zid ba-ši-bar
{d}en-ki lugal eridug{ki}ke₄ temen-bi mu-sig₉
en zid šag₄ zalag-zalag-ga-ke₄
{d}suen-e me-bi an ki-a im-mi-dirig-ga-am₃
{d}nin-ŋir₂-su-ke₄ eš₃ numun i-a šag₄-ge ba-ni-pad₃
ama {d}nanše šeg₁₂ ki lagaš{ki}ka
mi₂ zid ba-ni-in-dug₄
diŋir numun zid-zid-da-ke₄
e₂ mu-du₃ mu-be₂ pa bi₂-e₃
aŋrig kalag...{d}nanše-ke₄
sipad gu₂-tuku {d}nin-ŋir₂-su-ka-ke₄
gal mu-zu gal i₃-ga-tum₂-mu
e₂-e lu₂ e₂ du₃-a-ke₄
gu₃-de₂-a ensi₂
lagaš{ki}ke₄
saŋ im-rig₇-ge
{ŋeš}gigir kur-mu-gam su zig₃ guru₃ ni₂ gal <unk> a
{anše}dur₉{ur₃}bi ud-gu₃-dug₃-dug₃-ga
ŋiri₃-ba sig₁₀-ga-da
šita₂ saŋ 7(diš) tukul huš me₃
tukul ub 2(diš)-e nu-il₂ {ŋeš}naŋa₃ me₃
mi-tum tukul nir₃ saŋ piriŋ
<COLUMN>
kur-da gaba nu-gi₄
{ŋeš}eme ŋiri₂ šu-nir 1(u) la₂ 1(diš)
a₂ nam-ur-saŋ-ŋa₂
{ŋeš}pan tir meš₃-gin₇ gu₃ ŋar-ra-ni
ti sumur me₃-a nim-gin₇ ŋir₂-da-ni
e₂-mar-uru₅ ug piriŋ muš-huš-še₃
eme ed₂-de₃-da-ni
a₂ me₃ me nam-lugal si-si-a-da
ensi₂ lu₂ e₂ du₃-a-ke₄
gu₃-de₂-a ensi₂
lagaš{ki}ke₄
saŋ im-mi-ib₂-rig₇-ge
urud nagga lagab za-gin₃-na kug <unk> gug gi-rin me-luh-ha-da
{urud}šen mah {urud}uri mah
{urud}eš₂-da kug {urud}bur kug an-ne₂ tum₂
...<unk>...<unk> <unk> ke₄
banšur kug an-na il₂-la-da
ki sa₂...bi₂...
{d}nin-ŋir₂...ke₄ iri-ni
lagaš{ki}e u₂...ki dug₃ ba-šum₂
e₂ ki-nu₂-a ki ni₂ te e₂-a-ba
nu₂ mu-ni-gub
kur-kur-re mušen-gin₇ sila-ba dumu {d}en-lil₂-la₂-da
ni₂ mu-da-ab-ten-ten
id₂-de₃ a zal-le si-a-da
ambar-ra <unk>{ku₆} suhur{ku₆} ŋal₂-la-da
<COLUMN>
enkud ku₃-ŋal₂-bi zag-ba gub-ba-da
a gal-gal-e še si-si-a
guru₇-du₆ guru₇-maš ki lagaš{ki}ke₄
gu₂ gur-gur-ra-da
tur₃ du₃-a-da a-maš du₃-a-da
u₈ zid-da sila₄ du₃-du₃-a-da
udu-nitah₂ u₈ zid-bi šu ba-ba-ra-da
ab₂ zid-da amar gub-gub-ba-da
šag₄-ba {gud}ninda₂ gu₃ nun-bi di-da
gud-e šudul₂-la si sa₂-a-da
engar gud-ra-bi zag-ba gub-ba-da
anše niŋ₂-tug₂-bi il₂-a-da
a₂-dab₅ še si-bi egir-be₂ us₂-sa-da
dur₉-e {urud}ha...mah la₂-a-da
e₂-kin₂-kin₂ mah il₂-la-da
<unk> <unk> <unk> <unk> e₂ geme₂ tur {d}nin-ŋir₂-su...ke₄
...<unk> gin₇...a-a-da
...<unk> <unk> ŋar-e si sa₂-a-da
kisal e₂-ninnu-ke₄ hul₂-la si-a-da
si-im-da a₂-la₂ balaŋ nam-nar šu du₇-a
balaŋ ki aŋ₂-ni ušumgal kalam-ma
saŋ-ba ŋen-na-da
ensi₂ e₂-ninnu mu-du₃-a
<COLUMN>
gu₃-de₂-a en {d}nin-ŋir₂-su-ra
mu-na-da-ku₄-ku₄
e₂-e me gal-la saŋ mi-ni-ib₂-il₂
ni₂ me-lem₄-ma šu mi-ni-ib₂-du₇
ma₂-gur₈-gin₇ sumur₃ im...
dim₂-sa-bi im-ak
lugal-bi barag ŋir₂-nun-na-ka
ur-saŋ {d}nin-ŋir₂-su ud-de₃-eš₂ im-e₃
{ŋeš}<unk> niŋ₂ il₂-la du₂-ru-na-bi
an sig₇-ga su₂-lim il₂-la-am₃
šu-nir-bi saŋ-šu₄-ga-bi
{d}nin-ŋir₂-su zig₃ mu-guru₃-am₃
kuš la₂ igi-bi-še₃ si sa₂-a-bi
muš <unk> sig₇-ga a tu₁₇-a-am₃
{ŋeš}gigir za-gin₃ ul il₂-a-na
lugal-bi ur-saŋ {d}nin-ŋir₂-su {d}utu-am₃ mu-gub
gu-za gu₂-en-na gub-ba-bi
e₂ kug an-na ul-la du₂-ru-na-am₃
nu₂-bi ki-nu₂-a gub-ba-bi
šilamₓ(|NUN.LAGAR|) ki-nu₂-ba dub₃ ŋar-ra-am₃
<COLUMN>
bar kug u₂ za-gin₃ ba-ra-ga-ba
ama {d}ba-u₂ en {d}nin-ŋir₂-su-da
ki-nu₂ mu-da-ab-dug₃-ge
zabar gal-gal-e teš₂ mu-gu₇-e
e₂ zid-da zag-da zabar kug-ge ne-saŋ
mi-ni-ib₂-šeŋ₆-šeŋ₆
bur kug unu₆ gal-la šu₄-ga-bi
buniŋ mah ban₃-da a nu-silig₅-ge-dam
eš₂-da-bi da-ba gub-ba-bi
{id₂}idigna {id₂}buranuna{ki}bi-da
he₂-ŋal₂ tum₂-tum₂-am₃
niŋ₂-du₇ iri-na-ke₄ pa bi₂-e₃
gu₃-de₂-a e₂-ninnu mu-du₃
me-be₂ šu bi₂-du₇
e₂-i₃-gara₂-ba i₃ gara₂ i₃-kur₉
e₂ kug <unk> ba ninda mu-ni-ŋar-ŋar
ur₅ mu-du₈ šu-šu mu-luh
ud lugal-ni e₂-a kur₉-ra
ud 7(diš)-ne-eš₂
geme₂ nin-a-ni mu-da-sa₂-am₃
arad₂-de₃ lugal-e zag mu-da-gub-am₃
<COLUMN>
iri-na u₂-si₁₉-ni zag-bi-a mu-da-a-nu₂-am₃
eme niŋ₂-hul-da inim ba-da-kur₂
niŋ₂-erim₂ e₂-ba im-ma-an-gi₄
niŋ₂-gen₆...{d}...{d}nin...ka...
en₃...ma...
nu-siki...nu-mu...
nu-mu...lu₂...nu-na...
e₂ ibila nu...
dumu-munus...lu...
ud niŋ₂-si...mu-na-ta-e₃
niŋ₂-erim₂ i₃{d}utu gu₂-be₂ ŋiri₃ bi₂-us₂
iri-e {d}utu-gin₇
ki-ša-ra im-ma-ta-a-e₃
saŋ-ŋa₂-ni-a gur im-mi-dar
igi an kug-ga-ke₄
ne-te-ni bi₂-zu
gud-gin₇ saŋ il₂-la mu-ku₄-ku₄
eš₃ e₂-ninnu-a
gud du₇ maš₂ du₇-e ŋiš bi₂-tag
bur an-na mu-gub
ten mu-ni-de₂-de₂
ušumgal kalam-ma ti-gi₄-a mu-gub
<COLUMN>
a₂-la₂ ud-dam šeg₁₂ mu-na-ab-gi₄
ensi₂ zag-e₃-a
nam-mi-gub
iri-ne₂ u₆ mu-e
gu₃-de₂-a...
...
...ŋal₂...ta...
ki še gu...mu-na-mu₂-mu₂
ensi₂-da lagaš{ki}e he₂-ŋal₂-la
šu mu-da-peš-e
ur-saŋ e₂ gibil-na kur₉-ra-am₃
en {d}nin-ŋir₂-su-ra ŋišbun dug₃ mu-na-ni-ib₂-ŋal₂
an zag gal-la mu-na-tuš
an-ra {d}en-lil₂ im-ma-ni-us₂
{d}en-lil₂-ra
{d}nin-mah mu-ni-us₂
...
<COLUMN>
...<unk>...
e₂-da lugal im-da-hul₂
šeg₁₂ e₂-ninnu-ka nam im...tar-re
šeg₁₂...
nam dug₃ he₂-tar
šeg₁₂ e₂-ninnu nam he₂-tar
nam dug₃ he₂-tar
e₂ kur an-ne₂ ki ŋar-ra
me gal-la du₃-a
...
<COLUMN>
šeg₁₂ e₂...ka nam i₃-mi-ib₂-tar-re
šeg₁₂ nam he₂-tar
šeg₁₂ e₂-ninnu nam dug₃ he₂-tar
e₂ <unk> ne-mur šub ki us₂...an gu₂ la₂-a
<COLUMN>
...kug...<unk>...
...
...a
...mu-zu-še₃ tur₃ he₂-em-ši-du₃-du₃
a-maš he₂-em-ši-gibil₄-gibil₄
uŋ₃ u₂-sal-la he₂-ŋal₂-nu₂
ki-en-gi-re₆ kur-kur igi-bi ha-mu-ši-ŋal₂
<COLUMN>
e₂ anzud₂{mušen}zu an-ne₂ ha-ra...il₂
...
...<unk>...me
...<unk>...du₃-a
...du₃...<unk>
...gilgameš₂-da mu₂-a
{ŋeš}gu-za gub-ba-bi lu₂ nu-kur₂-e
diŋir-zu en {d}nin-ŋiš-zid-da dumu <unk> an-na-kam
diŋir-ama-zu {d}nin-sumun₂-na ama gan numun zid-da
numun-e ki aŋ₂-ŋa₂-am₃
ab₂ zid-de₃ dumu ba-tud-da-me
meš₃ zid ki lagaš{ki}...e₃-a
<COLUMN>
{d}nin-ŋir₂-su-ka-me
sig-ta nim-še₃ mu-zu he₂-ŋal₂
gu₃-de₂-a...ga-za
...<unk> <unk> lu₂ na <unk>
...<unk> ŋuruš...an-ne₂ zu-me
ensi₂ zid e₂-e nam...tar-ra-me
gu₃-de₂-a dumu {d}nin-ŋiš-zid-da-ka
nam-til₃ ha-mu-ra-sud
e₂ kur gal-gin₇ an-ne₂ us₂-sa
ni₂ me-lem₄-bi kalam-ma ru-a
an-ne₂ {d}en-lil₂-e nam lagaš{ki} tar-ra
{d}nin-ŋir₂-su-ka nam-nir-ŋal₂-ni
kur-kur-re zu-a
e₂-ninnu an ki-da mu₂-a
{d}nin-ŋir₂-su za₃-mi₂
e₂ {d}nin-ŋir₂-su-ka du₃-a
za₃-mi₂ egir-bi

Cuneiform:
<SURFACE>
<COLUMN>
𒌓𒀭𒆠𒀀𒉆𒋻...𒁕
𒉢𒁓𒆷...𒂊𒈨𒃲𒆷...𒀭𒂠𒈪𒉌𒌈𒅍
𒀭𒂗𒆤𒂊𒂗𒀭𒎏𒄈𒍪𒂠𒅆𒍣𒈬𒅆𒁇
𒌷𒈨𒀀𒃻𒌌𒉺𒉆𒌓𒁺
𒊮𒄘𒁉𒉆𒄄
𒊮𒀭𒂗𒆤𒇲𒄘𒁉𒉆𒄄
𒊮𒄘𒁉𒉆𒄄
𒀀𒈪𒂗𒉆𒀯𒉎𒅍𒅍
𒊮𒀭𒂗𒆤𒇲𒆤𒀀𒇉𒄘𒃼𒀀𒀭𒀀𒄭𒂵𒉆𒁺
𒂍𒂊𒈗𒁉𒅗𒁀𒌤
𒂍𒐐𒈨𒁉𒀭𒆠𒀀𒉺𒌓𒁺𒈬𒀝𒆤
𒉺𒋼𒋛𒇽𒄑𒉿𒌆𒂼𒄰𒄑𒉿𒌆𒉌𒂷𒂷
𒃻𒃲𒃲𒆷𒋗𒈪𒉌𒊬𒊬
𒄞𒌌𒈧𒌌𒁺𒋛𒅎𒁲𒁲𒂊
𒋞𒉆𒋻𒊏𒊕𒈬𒅆𒌈𒅍
𒂍𒆬𒆕𒉈𒄘𒁉𒈬𒅆𒌈𒍣
𒈗𒉌𒅕𒌓𒉈𒈦𒈪𒅗
𒅗𒌤𒀀𒂗𒀭𒎏𒄈𒍪𒊏𒅆𒈬𒉌𒂃𒀀𒀭
𒂍𒀀𒉌𒆕𒁀𒈬𒈾𒅗
𒂍𒐐𒈨𒁉𒃲𒃲𒆷𒀀𒀭
𒅆𒈬𒈾𒉌𒃻
𒅗𒌤𒀀𒊮𒂵𒉌𒋤𒁺𒀀𒀭
𒅗𒂊𒈪𒉌𒊨𒅇
𒂵𒈾𒂵𒈾𒀊𒅗𒂵𒈾𒂵𒈾𒀊𒅗
𒅗𒁀𒄩𒈬𒁕𒁺
𒉺𒇻𒈨𒉆𒉣𒉌𒊕𒈠𒀊𒋧𒋧
𒃻𒈦𒈪𒆤𒈠𒀊𒁺𒀀𒂷
𒊮𒁉𒉡𒍪
𒂼𒈬𒈠𒈬𒈬𒂵𒈾𒁺
<COLUMN>
𒂗𒈨𒇷𒆬𒍪𒈨𒋼𒈾𒈬
𒀭𒀏𒎐𒀭𒌓𒈣𒀏𒆠𒋳𒋫𒈬
𒊮𒁉𒄩𒈠𒅆𒊒𒉈
𒈣𒋽𒊏𒈾𒄊𒉆𒈪𒁺
𒌷𒉌𒀏𒆠𒂠𒀀𒇉𒀏𒆠𒁺𒀀𒈣𒈬𒉌𒊑
𒀀𒇉𒉈𒄾𒆷𒂊𒆳𒆭𒉌𒋛𒅋𒂊
𒁀𒂶𒂍𒀀𒇉𒉈𒇲𒀀𒂊𒅎𒋾𒀀𒋫
𒃻𒄑𒉈𒋳𒀀𒈹𒉌𒌤
𒈗𒁀𒂶𒊏𒈬𒈾𒁺𒆃𒈬𒈾𒁺
𒌨𒊕𒊊𒍣𒂵𒃮𒋗𒃻𒉡𒌇
𒀭𒎏𒄈𒍪𒍪𒀊𒀀𒃲𒁲
𒂗𒆤𒆠𒀀𒉪𒅅
𒌨𒊕𒈠𒀀𒅗𒋗𒍣𒂵𒈬𒊏𒀊𒃻
𒀭𒎏𒄈𒋢𒂍𒍪𒂵𒈬𒊏𒆕
𒈨𒋗𒂵𒈬𒊏𒀊𒌌
𒎐𒍪𒌉𒉣𒆠𒄀𒌅𒁕
𒉪𒅅𒈨𒋼𒈾𒎏𒂚𒇷𒀭𒊑𒉈𒆤
𒀭𒀏𒎐𒀭𒌓𒈣𒀏𒆠𒋳𒋫𒈬
𒄊𒁉𒄩𒈠𒂷𒂷
𒅗𒌤𒀀𒉌𒄑𒁀𒌇𒀀𒀭
𒈗𒀀𒉌𒀬𒀬𒁺𒍪𒉌𒅗𒌤𒀀𒀾
𒂗𒀭𒎏𒄈𒋢𒆤𒋗𒁀𒅆𒋾
𒂍𒁀𒂶𒅗𒀊𒀊𒉌𒀝
𒉺𒋼𒋛𒆤𒀭𒂷𒉐𒄭𒂠𒆠𒈿𒀀𒉌𒁀𒁺
𒃻𒄑𒉈𒋳𒀀𒈹𒉌𒌤
𒆬𒀭𒂷𒉐𒄭𒊏𒈬𒈾𒁺
𒀬𒀬𒈬𒈾𒁉
𒎏𒈬𒌉𒀭𒆬𒄀𒌅𒁕
𒉪𒅅𒈨𒋼𒈾𒀭𒊕𒍣
<COLUMN>
𒌧𒈠𒋾𒆷
𒉡𒁺𒍪𒌷𒈾
𒎏𒂼𒉢𒁓𒆷𒆠𒆠𒃻𒊏𒈨
𒅆𒌧𒂠𒅇𒅆𒁇𒊏𒍪𒉎𒀀𒃶𒅅𒆷𒀀𒀭
𒂄𒍣𒇽𒅆𒈬𒁇𒊏𒍪𒉆𒋾𒈬𒈾𒋤
𒂼𒉡𒌇𒈨𒂼𒈬𒍢𒈨
𒀀𒉡𒌇𒈨𒀀𒈬𒍢𒈨
𒀀𒈬𒊮𒂵𒋗𒁀𒉌𒅗𒋼𒀊𒀀𒉌𒌅𒂊
𒀭𒂷𒉐𒄭𒈬𒆬𒍪𒄭𒂵𒀀𒀭
𒈪𒀀𒈠𒉌𒈿
𒄑𒄈𒃲𒈬𒈨𒍠𒈬𒈬𒍑
<unk>𒀀𒃲𒆷𒆕𒀀𒈨
𒍣𒊮𒈬𒅆𒉌𒅅
𒀭𒊨𒂼𒈨𒄑𒈪𒍪𒂠
𒉎𒂵𒈠𒅆𒌈𒋼
𒋗𒈤𒍝𒊓𒂵𒀉𒍣𒁕𒁉
𒎏𒈬𒀭𒂷𒉐𒄭𒂷𒊏𒄩𒈬𒅇𒊒
𒌷𒂠𒉌𒁺𒂊𒅆𒁾𒈬𒃶𒊷
𒆳𒀀𒋫𒅍𒆷𒀏𒆠𒂠
𒌑𒅗𒊷𒂵𒍪𒅆𒂠𒄩𒈠𒁺
𒀭𒆗𒊷𒂵𒍪𒄊𒀀𒄩𒈬𒁕𒁺
𒂵𒈾𒂵𒈾𒀊𒅗
𒂵𒈾𒂵𒈾𒀊𒅗
𒅗𒁀𒄩𒈬𒁕𒁺
𒂼𒈬𒈠𒈬𒈬𒂵𒈾𒁺
𒂚𒇷𒆬𒍪𒈨𒋼𒈾𒈬
𒀭𒀏𒎐𒀭𒌓𒈣𒀏𒆠𒋳𒋫𒈬
𒊮𒁉𒄩𒈠𒅆𒊒𒉈
𒅗𒌤𒀀𒉌𒄑𒁀𒌇𒀀𒀭
<COLUMN>
𒎏𒀀𒉌𒀬𒀬𒁺𒍪𒉌
𒅗𒌤𒀀𒀾𒆬𒀭𒂷𒉐𒄭𒄀𒋗𒁀𒅆𒋾
𒈣𒋽𒊏𒈾𒄊𒉆𒈪𒁺
𒌷𒉌𒀏𒆠𒂠𒋼𒀀𒀏𒆠𒈾𒆤𒈣𒉈𒍑
𒉺𒋼𒋛𒆤𒆦𒀭𒌓𒈣𒀏𒆠𒋳𒋫𒅗𒊕𒀭𒂠𒈪𒉌𒅍
𒃻𒄑𒉈𒋳𒀀𒈹𒉌𒌤
𒀭𒀏𒈬𒈾𒁺𒆃𒈬𒈾𒁺
𒀭𒀏𒎏𒂗𒎏𒈨𒀭𒆗𒀭𒆗𒆷
𒎏𒀭𒂗𒆤𒁶𒉆𒋻𒋻𒊑
𒀭𒀏𒈬𒅗𒂵𒍪𒍣𒁮
𒊕𒁉𒂠𒌓𒁺𒀀𒀀𒀭
𒂗𒈨𒇷𒀭𒊑𒉈𒈨
𒎏𒆳𒆳𒊏𒈨𒂼𒅗𒈬𒌓𒁕𒈠𒈬𒁕
𒊮𒈠𒈬𒁕𒅗𒇽𒁹𒀀𒀭𒀭𒁶𒊑𒁀𒉌
𒆠𒁶𒊑𒁀𒉌
𒀀𒉈𒊕𒂷𒉌𒂠𒀭𒊏𒀀𒀭
𒀉𒉌𒂠𒀭𒅎𒈪𒄷𒁮
𒋝𒁀𒀀𒉌𒂠𒀀𒈠𒊒𒄰
𒍣𒁕𒆏𒈾𒊊𒉌𒈿𒈿
𒂍𒀀𒉌𒆕𒁕𒈠𒀭𒅗
𒊮𒂵𒉌𒉡𒈬𒍪
𒌓𒆠𒊹𒊏𒈠𒋫𒌓𒁺
𒊩𒁹𒀀𒀭𒀀𒁀𒈨𒀀𒉡𒀀𒁀𒈨𒀀𒉌
𒊕𒂷𒌓𒁺𒆠𒌏𒈬𒀝
𒄀𒁾𒁀𒆬<unk>𒀀𒋗𒅎𒈪𒂃
𒁾𒀯𒀭𒄭𒂵𒅎𒈪𒅅
<COLUMN>
𒀜𒅎𒍏𒄄𒄄
𒈫𒄰𒌨𒊕𒂷𒀀𒀭
𒀉𒈬𒄥𒇷𒌝𒍝𒆳𒋗𒅎𒈪𒂃
𒂍𒀀𒄑𒄯𒁉𒅎𒂷𒂷
𒅆𒈬𒂠𒅍𒆬𒉌𒁺
𒄑𒅇𒊒𒆬𒋛𒌈𒁲
𒋞𒉆𒋻𒊏𒄑𒅇𒊒𒁀𒈠𒀭𒅅
𒄟𒍣𒁕𒅆𒈬𒁺𒁀
𒋾𒁍𒄷𒇽𒀀𒌓𒈪𒉌𒌈𒉌𒉌𒂊
𒀲𒀴𒀉𒍣𒁕𒈗𒂷𒆤𒆠𒈠𒄯𒄯𒂊
𒉺𒋼𒋛𒊏𒂼𒉌𒀭𒀏𒈬𒈾𒉌𒌈𒄄𒄄
𒉺𒇻𒈬𒈠𒈬𒍪𒂷𒂵𒈬𒊏𒁔𒁔
𒇽𒀭𒁶𒊑𒁀𒆠𒁶𒊑𒁀𒂠
𒊕𒂷𒂠𒀭𒀉𒉌𒂠
𒀭𒅎𒈪𒄷𒂠𒋝𒁀𒀀𒉌𒂠𒀀𒈠𒊒𒂠
𒍣𒁕𒆏𒈾𒊊𒉌𒈿𒈿𒀀
𒋀𒈬𒀭𒎏𒄈𒍪𒂵𒉆𒈨𒀀𒀭
𒀊𒂍𒐐𒈾𒆕𒁀𒍝𒊏𒈠𒊏𒀭𒅗
𒌓𒆠𒊹𒊏𒈠𒊏𒋫𒌓𒁺𒀀
𒀭𒍪𒀭𒎏𒄑𒍣𒁕𒌓𒁶𒆠𒊭𒊏𒈠𒊏𒁕𒊏𒋫𒌓𒁺
𒆠𒂖𒊕𒂷𒌓𒁺𒆠𒌏𒈬𒀝
𒄀𒁾𒁀𒆬<unk>𒋗𒉈𒂃𒀀
𒁾𒀯𒄭𒂵𒉈𒅅𒆷𒀀
𒀜𒅎𒁕𒄄𒀀
𒎐𒈬𒀭𒊺𒉀𒂵𒉆𒈨𒀀𒀭
<COLUMN>
𒂍𒀀𒆕𒁀𒀯𒆬𒁀
𒅗𒈠𒊏𒀀𒌤
𒈫𒄰𒈠𒌨𒊕𒀀𒀭𒀉𒈬𒋽
𒇷𒌝𒍝𒆳𒋗𒉈𒂃𒀀
𒀭𒎏𒁾𒄰𒂍𒀀𒄑𒄯𒁀𒅎𒈪𒋧𒋧𒄀
𒅆𒍪𒂠𒅍𒆬𒁺𒁀𒅇𒊒𒆬𒋛𒁲𒀀
𒋞𒉆𒋻𒊏𒅇𒊒𒁀𒅅𒆷
𒋞𒍣𒂍𒐐𒂵𒉆𒈨𒀀𒀭
𒄟𒍣𒁕𒅆𒍪𒁺𒁀
𒋾𒁍𒄷𒇽𒀀𒌓𒈪𒉌𒌈𒉌𒀀𒂠
𒂍𒆕𒉈𒅆𒍪𒅇𒄭𒂵𒉡𒅆𒆭𒆭
𒀲𒂄𒀉𒍣𒁕𒈗𒍠𒆤𒆠𒈠𒊏𒄯𒄯𒀀𒂠
𒍢𒈨𒂍𒐐𒌀𒉌𒄑𒆪𒁶𒆠𒅎𒅆𒄯𒂊
𒈾𒂵𒊑𒈾𒊑𒈬𒃶𒆪
𒄈𒋢𒆠𒂍𒊕𒆠𒉢𒁓𒆷𒆠𒂠𒄊𒍪𒆠𒉌𒉈𒍑
𒂍𒃻𒂵𒍝𒈩𒅇𒈪𒉽𒄑𒅇𒈠𒋫𒃻
𒈗𒍪𒄑𒇀𒅇𒈬<unk>
𒀲𒂄𒃡𒅇𒅆𒇲
𒄑𒇀𒁉𒆬<unk>𒍝𒆳𒈾𒋗𒅇𒈠𒉌𒋳
𒋾𒈥𒋽𒀀𒌓𒁶𒉌𒌓𒁺
𒀭𒃸𒀉𒉆𒌨𒊕𒅗𒊩𒅇𒈠𒉌𒅗
𒋗𒉪𒆠𒉘𒉌𒅇𒈬𒈾𒁶
𒈬𒍪𒅇𒈪𒊬
𒁆𒆠𒉘𒉌𒃲𒁔𒌧𒈠
𒄑𒅗𒁲𒈬𒌇𒃻𒀜𒄄𒄄𒉌
𒌨𒊕𒃻𒁀𒂊𒆠𒉘𒊏
<COLUMN>
𒈗𒍪𒂗𒀭𒎏𒄈𒍪
𒂍𒐐𒀭𒅎𒈪𒄷𒌓𒌓𒊏𒅇𒈬𒈾𒁕𒆭𒊑
𒌉𒅗𒂵𒍪𒈤𒅗𒂵𒀀𒀭𒋗𒁀𒀀𒅆𒌈𒋾
𒂗𒈾𒊮𒀭𒁶𒋤𒁺𒉌
𒀭𒎏𒄈𒍪𒌉𒀭𒂗𒆤𒇲𒅗𒍝𒊏𒈠𒊏𒂠𒂷𒂊
𒄑𒄯𒂍𒀀𒈾𒈠𒊏𒅆𒊒𒅆𒊒𒉈
𒌨𒊕𒂊𒈨𒉌𒃲𒃲𒆷𒀀𒀭
𒋗𒈠𒊏𒉌𒌈𒊬𒊬
𒉺𒇻𒍣𒅗𒌤𒀀
𒃲𒈬𒍪𒃲𒉌𒂵𒁺𒈬
𒅗𒀭𒀏𒂊𒈬𒈾𒅗𒂵𒀸
𒊕𒋝𒁀𒅆𒃻
𒂍𒃻𒂵𒊏𒈾𒈩𒉈𒉽
𒄑𒅎𒈠𒋫𒃻
𒅗𒌤𒀀𒄑𒀀𒈬𒁺𒁺
𒄑𒂊𒊩𒅎𒂊
𒄑𒈩𒂊𒊕𒉈𒊷
𒄑𒄩𒇻𒂠𒁀𒂅𒉈𒁇
𒄑𒇀𒍝𒆳𒂠𒈬𒈾𒀀<unk>
𒂄𒃡𒁉𒊊𒁽𒂊𒅆𒊒𒁕
𒅎𒈠𒅆𒇲𒇲
𒋗𒉪𒆠𒉘𒉌𒈬𒈾𒁶
𒈬𒉌𒅎𒈪𒊬
𒁆𒆠𒉘𒂊𒃲𒁔𒌧𒈠
𒄑𒅗𒁲𒈬𒌇𒃻𒀜𒄄𒄄𒉌
𒌨𒊕𒃻𒁀𒂊𒆠𒉘𒊏
𒈗𒉌𒂗𒀭𒎏𒄈𒋢𒊏
𒂍𒐐𒀭𒅎𒈪𒄷𒌓𒌓𒊏
𒈬𒈾𒁕𒆭𒆭
𒂍𒀀𒄾𒆷𒉌𒈾𒉌𒆭
<COLUMN>
𒅗𒌤𒀀𒀊𒂍𒐐𒋫𒌓𒂵𒉆𒋫𒌓𒁺
𒈫𒄰𒈠𒂍𒂠𒌓𒅇𒉈𒉈𒁳
𒈪𒈪𒁀𒀭𒁳
𒇯𒇯𒈬𒋛𒅅𒅗𒃻𒈬𒄄
𒄴𒅗𒂵𒄈𒋫𒅎𒋫𒃻
𒋗𒂵𒇴𒆠𒍽𒆠𒁲𒋻𒉈
𒆠𒀭𒎏𒄈𒋢𒆤𒆳𒆳𒊏𒅆𒈪𒉌𒅅𒆷𒂠
𒇻𒉌𒇻𒄾𒈧𒊺𒉺𒋼𒋛𒆤
𒊩𒀾𒃼𒄑𒉡𒍪𒋢𒁀𒈪𒉌𒆪𒆪
𒇷𒄑𒌑𒂖𒆳𒊏𒄰𒉈𒀀𒉈𒋛𒋛
𒋆𒂞𒅕𒉆𒀭𒊏𒄰
𒉌𒉈𒁉𒈬𒆕
𒈗𒅕𒌧𒂷𒈬𒈾𒍣𒆃𒈬𒈾𒁺
𒌒𒋗𒆥𒈾𒅗𒈬𒈾𒁺𒅗𒋗𒈬𒈾𒅅
𒈗𒈬𒀭𒎏𒄈𒍪𒂗𒀀𒍽𒄄𒀀
𒂗𒍣𒀀𒆳𒃲𒂊𒊑𒀀
𒂄𒅗𒋻𒉡𒌇
𒀭𒎏𒄈𒋢𒂍𒍪𒈠𒊏𒆕𒂊
𒅆𒁾𒈬𒉡𒈬
𒌨𒊕𒃻𒌌𒂊𒅗𒁀𒀀𒌤
𒌉𒀭𒂗𒆤𒇲𒂗𒀭𒎏𒄈𒋢
𒊮𒁉𒉡𒈬𒅇𒁕𒍪
𒊮𒀊𒁶𒍣𒍣𒍪
𒄑𒆗𒁶𒂷𒂷𒍪
𒀀𒌓𒁺𒀀𒁶𒅗𒉣𒁲𒍪
𒀀𒈠𒂗𒁶𒌑𒌸𒄢𒄢𒍪
𒌓𒁶𒆠𒁄𒂠𒌌𒌌𒍪
<COLUMN>
𒈗𒈬𒊮𒍪𒀀𒌓𒁺𒀀𒌑𒉡𒇲𒍪
𒌨𒊕𒊮𒀭𒁶𒋤𒁺𒍪
𒌉𒀭𒂗𒆤𒇲𒂗𒀭𒎏𒄈𒋢
𒂷𒀀𒈾𒈬𒅇𒁕𒍪
𒈫𒄰𒈠𒂠𒈿𒀀𒊏𒈿𒀀𒊏
𒊕𒂷𒈬𒈾𒁺𒄉𒈬𒋳𒋳𒂊
𒈠𒆕𒈾𒈠𒆕𒈾
𒉺𒋼𒋛𒂍𒈬𒈠𒆕𒈾
𒅗𒌤𒀀𒂍𒈬𒆕𒁕𒅆𒁾𒁉𒂵𒊏𒀊𒋧
𒉺𒀭𒂷𒀯𒀭𒆬𒁀𒅗𒂵𒈬𒊏𒀀𒌤
𒂍𒈬𒂍𒐐𒀭𒉌𒆠𒃻𒊏
𒈨𒁉𒈨𒃲𒃲𒈨𒈨𒀀𒋛𒀀𒂵
𒂍𒈗𒁉𒅆𒋤𒅍𒅍
𒀭𒅎𒈪𒄷𒁶𒋞𒄄𒀀𒁉𒂠
𒀭𒅎𒅆𒂀𒂀
𒈨𒉈𒍽𒁉𒀭𒉌𒅎𒍑
𒂍𒂷𒉎𒃲𒁉𒆳𒆳𒊏𒈬𒊑
𒈬𒁉𒂊𒀭𒍠𒋫𒆳𒆳𒊑𒄘𒅎𒈠𒋛𒋛
𒈣𒃶𒈨𒈛𒄩𒆳𒁉𒋫𒅎𒈠𒋫𒇯𒁺𒉈
𒂷𒀭𒎏𒄈𒋢𒀀𒍽𒄄𒀀
𒌨𒊕𒃲𒆠𒀭𒂗𒆤𒇲𒅗
𒂗𒃮𒊑𒉡𒌇
𒂍𒈬𒂍𒐐𒂷𒂗𒆳𒊏𒀊𒋛𒀀
𒆪𒈬𒊹𒃡𒆳𒋗𒂠𒃻𒃻
𒅆𒍽𒀀𒈬𒆳𒊑𒉡𒌝𒅍
𒀉𒁁𒀀𒈬𒇽𒆷𒁀𒋫𒌓𒁺
<COLUMN>
𒀀𒆪𒈬𒉆𒃲𒆠𒉘𒁕
𒈗𒀀𒈠𒊒𒀭𒂗𒆤𒇲
𒅆𒍽𒀀𒉌𒆳𒁕𒉡𒅍
𒀭𒎏𒄈𒋢𒌨𒊕𒀭𒂗𒆤𒇲
𒈬𒂠𒈬𒄷𒈿
𒈨𒐐𒀀𒍠𒈪𒉌𒆟
𒄑𒍎𒈬𒅍
𒋗𒈛𒋛𒉈𒁲
𒋗𒋛𒁲𒀀𒈬𒀭𒆬𒄀𒅇𒀀𒁀𒍣𒄀
𒃻𒋗𒂷𒄭𒂵𒀀𒀭
𒀀𒆪𒈬𒄭𒂵𒁉𒈬𒅥
𒀭𒈗𒀭𒊑𒉈𒆤
𒀭𒎏𒄈𒋢𒈗𒈨𒀭𒈾
𒈬𒂠𒈬𒄷𒈿
𒋾𒊏𒀾𒍪𒀊𒁶
𒉆𒉣𒈾𒆠𒅎𒈠𒉌𒃻
𒊮𒁉𒀀𒌗𒁕𒌓𒊬𒊏
𒈨𒃲𒃲𒂡𒀭𒈾𒈬𒋗𒃲𒈠𒌌𒌌
𒂍𒍽𒆠𒍽𒈬
𒈲𒍽𒁶𒆠𒊨𒊏𒉈𒆕
𒆠𒁄𒂷𒉡𒈪𒌈𒅗𒂵
𒌓𒊮𒈬𒌝𒅆𒈪𒌷𒀀
𒈲𒍢𒍀𒀀𒁶𒍑𒈠𒀀𒅇𒆪𒂊
𒂍𒌓𒌓𒆠𒀉𒉘𒂷𒂷
𒆠𒀭𒌓𒁶𒈦𒄘𒃼𒀀𒂷
𒆠𒁀𒀭𒅗𒁲𒁶𒁲𒌷𒂷𒋛𒁀𒉌𒌈𒁲𒂊
𒂍𒁀𒂶𒆠𒍎𒊏𒈬
𒀭𒃲𒃲𒉢𒁓𒆷𒆠𒀀𒆤𒉈
𒄘𒈠𒋛𒋛𒉈
<COLUMN>
𒂍𒈬𒂍𒊕𒆗𒆳𒆳𒊏
𒀉𒍣𒁕𒉢𒁓𒆷𒆠
𒀭𒅎𒈪𒄷𒀭𒊹𒊏𒋞𒄄𒄄
𒂍𒐐𒂍𒉆𒈗𒈬
𒉺𒇻𒍣𒅗𒌤𒀀
𒌓𒋗𒍣𒈠𒅆𒉐𒁕
𒀭𒂠𒅎𒀀𒂊𒅗𒁀𒌤
𒀭𒋫𒃶𒅅𒄩𒈬𒊏𒋫𒁺
𒌧𒂊𒃶𒅅𒆷𒋗𒃶𒀀𒁕𒄫𒂊
𒂍𒂷𒍑𒆠𒃻𒊏𒁉𒁕
𒃶𒅅𒃶𒁕𒁺
𒃷𒃲𒃲𒂊𒋗𒈠𒊏𒀊𒅍𒂊
𒂊𒉽𒂊𒄘𒁉𒈠𒊏𒀊𒍣𒍣
𒇯𒇯𒆠𒀀𒉡𒇯𒁺𒁕
𒀀𒈠𒊏𒇯𒁺𒉈
𒆠𒂗𒄀𒁺𒉌𒋛𒀀𒈬𒁕𒌤
𒋠𒋛𒀀𒈬𒁕𒇲
𒌓𒋼𒈬𒈠𒋛𒄄𒈾
𒂍𒈬𒌓𒋗𒍣𒈠𒅆𒉐𒁕
𒄯𒊕𒆠𒅎𒂇𒆪𒀀𒂠
𒄊𒈬𒆠𒉌𒉈𒍑
𒍑𒀉𒋛𒀀𒆤𒅎𒂇𒂊𒄯𒊕𒆠𒂖𒋫
𒅎𒋛𒈠𒊏𒀊𒁲𒂊
𒌧𒂊𒍣𒊮𒅅𒅇𒈠𒋧
𒇽𒀸𒇽𒈫𒁕𒆥𒈬𒁕𒀝𒆤
𒈪𒀀𒈾𒉌𒋾𒈠𒊏𒌓𒁺𒌓𒁺
𒂊𒉈𒃷𒌓𒈠𒁮𒈠𒊏𒌓𒁺𒌓𒁺
<COLUMN>
𒂍𒌓𒉈𒈠𒊏𒆕𒂊
𒈪𒂊𒈠𒊏𒀊𒊬𒊬
𒋝𒋫𒄑𒄩𒇻𒂠
𒄑<unk>𒄩𒀭𒈬𒊏𒋫𒇯𒁺𒉈
𒅆𒉏𒋫𒄑𒂞𒄑𒋗𒌫𒈨𒄑𒍝𒁀𒈝𒉎𒁉𒀀𒈠𒊏𒀭𒉐
𒆳𒄑𒆗𒀀𒅗
𒄑𒆗𒈠𒊏𒉌𒉐
𒆳𒈾𒅗𒈾𒃲𒄯𒊕𒂷
𒆸𒁀𒈠𒊏𒋻𒂊
𒌓𒁉𒀀𒀉𒍪𒉈𒉈𒋳
𒅆𒁾𒈬𒄩𒈬𒅇𒍪
𒅗𒌤𒀀𒉌𒍣𒅇𒊓𒂵𒀀𒀭
𒉌𒄩𒈛𒈠𒈬𒁮
𒅗𒅗𒂵𒀭𒎏𒄈𒋢𒅗𒂠
𒊕𒋝𒁀𒅆𒃻
𒈧𒌓𒌓𒊏𒋗𒈬𒁍𒉈
𒈧𒀀𒋗𒉌𒁍𒈧𒀀𒉌𒉌𒊷
𒅗𒌤𒀀𒊮𒀭𒎏𒄈𒋢𒅗
𒌓𒁮𒈬𒈾𒌓𒁺
𒃲𒈬𒍪𒃲𒉌𒂵𒁺𒈬
𒉺𒋼𒋛𒆤𒌷𒈾𒇽𒀸𒁶
𒈾𒊑𒁀𒉌𒃻
𒆠𒉢𒁓𒆷𒆠𒂊𒌉𒂼𒀸𒀀𒁶𒊮𒈬𒈾<unk>𒂊
𒄑𒋗𒈬𒂃𒄑𒄈𒈬𒍣
𒌑𒍀𒈬𒃻𒅗𒅗𒂵𒉈𒄄
𒉪𒁕𒂍𒁀𒅎𒈠𒀭𒄄
<COLUMN>
𒅇𒊓𒀭𒁇𒍑𒊓𒅴𒉌𒂃
𒋠𒇻𒃶𒈾𒄰𒋗𒀀𒈪𒉌𒃻𒃻
𒂼𒀀𒌉𒁕𒅗𒉡𒈠𒁕𒌤
𒌉𒅇𒂼𒉌𒊏𒄘𒆕𒀀
𒉡𒈠𒈾𒅗
𒀵𒀉𒄑𒋳𒌇𒊏
𒈗𒀀𒉌𒊕𒉡𒈠𒁕𒂀
𒊩𒆳𒇽𒉆𒁺𒅆𒌨𒈬𒈾𒀝
𒎏𒀀𒉌𒅆𒈾𒃻𒉡𒈬𒈾𒉌𒊏
𒉺𒋼𒋛𒂍𒐐𒆕𒊏
𒅗𒌤𒀀𒅈𒅗𒃻𒁉𒇽𒅇𒉡𒈠𒉌𒃻
𒉺𒋼𒋛𒆤𒌷𒈬𒆬
𒉈𒅎𒈠𒋫𒇲
𒊢𒂵𒉎𒅅𒇽<unk><unk>
𒌷𒋫𒁀𒋫𒌓𒁺
𒂷𒅇𒊒𒁀𒂠𒈧𒁀𒅆𒈿
𒋞𒈧𒂊𒉈𒅆𒊒
𒅗𒀠𒁉𒂠𒅆𒍣𒁀𒅆𒁇
𒉺𒇻𒈬𒅆𒊒𒁕𒀭𒀏𒆤𒉆𒉣𒈾𒉌𒃻
𒂷𒅇𒊒𒁀𒄑𒉈𒄯𒊏𒉌
𒅗𒀠𒉆𒉣𒈾𒈬𒉌𒃻𒊏𒉌
𒀭𒅎𒈪𒄷𒋗𒉪𒈗𒆷𒈾𒄰
𒌶𒂠𒉈𒀯
<unk>𒌋𒅂𒂠𒌷𒈬𒈾𒆬𒄀
<unk>𒈬𒈾𒂖𒂊
𒇷𒄑𒌑𒂖𒆳𒊏𒄰𒉈𒀀𒉈𒋛𒋛
𒋆𒂞𒅕𒉆𒀭𒊏𒄰𒉌𒉈𒁉𒈬𒆕
𒌓𒀬𒀬𒊏𒈬𒈾𒀀𒅅
𒈪𒆃𒉈𒈬𒈾𒉌𒂊
<COLUMN>
𒀭𒀀...𒆠𒉢𒁓𒆷𒆠
𒂍𒀭𒎏𒄈𒋢𒅗𒆕𒉈
𒅗𒌤𒀀𒀬𒀬𒁺𒍪...
𒈬𒁕𒀭𒌋𒌋𒄀𒂠
𒉺𒇻𒍣𒅗𒌤𒀀𒄾𒆷𒁶
𒅎𒈠𒈾𒉌𒌈𒃻
𒌓𒁀𒉺𒋼𒋛𒆤𒌧𒈠𒈾𒍣𒂵𒁀𒉌𒃻
𒈠𒁕𒄘𒊕𒊹𒊹𒊏𒈾
𒄘𒂔𒈾𒀭𒎏𒄈𒋢𒅗𒅗
𒍣𒂵𒁀𒉌𒃻
𒌷𒆕𒀀𒀉𒁮𒃻𒊏𒈾
𒄘𒄑𒁇𒊏𒀭𒀏𒅗
𒍣𒂵𒁀𒉌𒃻
𒄞𒍽𒍣𒂵𒃮𒄄𒉡𒌇
𒄑𒂞𒌓𒌓𒊏𒈗𒁉𒅕𒍏𒁀
𒅎𒊒𒀀𒀭𒎏𒄈𒋢𒅗𒅗
𒍣𒂵𒈬𒈾𒅅
𒋗𒉪𒈤𒁉𒈗𒆳𒂀𒊕𒁉𒀀𒈬𒁺
𒆠𒀀𒅅𒃮𒅅𒀀𒋫𒌓𒁺𒀀
𒀀𒇉𒈤𒀀𒋛𒀀𒃶𒅅𒁉𒁖𒁖
𒅎𒊒𒀀𒀭𒀏𒅗
𒍣𒂵𒈬𒈾𒅅
<unk>𒆬𒋗𒉪𒀭𒀏𒄰𒊕𒁉𒀀𒈬𒁺
𒄖𒈧𒀲𒂔𒈾𒇲𒀀
𒉌𒄑𒆪𒂟𒈬𒌇𒂟𒀭𒌓𒆠𒉘
𒅎𒊒𒀀𒀭𒈹𒅗𒍣𒂵𒈬𒈾𒅅
𒀸𒈨𒋗𒉪𒀭𒈹𒄰𒊕𒁉𒀀𒈬𒁺
𒂍𒀭𒎏𒄈𒋢𒅗𒆕𒉈
...
<COLUMN>
...<unk>...
𒋗<unk>...<unk>...𒃻
𒉏𒉏𒋫𒈬𒈾𒁺
𒈹𒂞𒆠𒈹𒂞𒋫𒈬𒈾𒁺
𒈣𒃶𒈨𒈛𒄩𒆳𒁉𒋫𒄘𒄑𒈬𒈾𒀊𒅅
𒂍𒀭𒎏𒄈𒋢𒅗𒆕𒉈
𒅗𒌤𒀀𒌷𒉌𒄈𒋢𒆠𒂠𒄘𒈬𒈾𒋛𒋛
𒀭𒎏𒍠𒂵𒁕𒀉𒈬𒁕𒉘
𒍏𒁕𒉌𒊺𒈤𒁺𒀀𒁶
𒅗𒌤𒀀𒇽𒂍𒆕𒀀𒊏
𒈬𒈾𒀊𒍑𒂊
𒀭𒎏𒂖𒀀𒁕𒀉𒈬𒁕𒉘
𒄑𒄩𒇻𒂠𒃲𒃲𒄑𒆗𒄑𒀊𒁀𒁉
𒉺𒋼𒋛𒂍𒐐𒆕𒊏
𒈬𒈾𒀊𒍑𒂊
𒆳𒄑𒂞𒈾𒇽𒉡𒆭𒆭𒁕
𒅗𒌤𒀀𒂗𒀭𒎏𒄈𒋢𒆤
𒄈𒈬𒈾𒉌𒃻
𒄑𒂞𒁉𒂅𒃲𒂊𒅎𒈪𒋻
𒊹𒃡𒀉𒍣𒁕𒉢𒁓𒆷𒆠𒀀
𒆪𒀀𒈠𒊒𒈗𒆷𒈾𒂠
𒂅𒅎𒈠𒁇
𒈲𒈤𒀀𒀭𒀀𒂊𒅎𒋛𒀀𒂵𒀀𒀭
𒄯𒊕𒄑𒂞𒀜𒄑𒂞𒈾
𒄯𒊕𒄑𒋗𒌫𒈨𒋫
𒀜𒄑𒋗𒌫𒈨
𒄯𒊕𒄑𒍝𒁀𒈝𒈠𒋫
𒀜𒄑𒍝𒁀𒈝
𒄑𒅇𒃲𒃲𒄑𒌅𒇻𒁍𒌝
𒄑𒂊𒊏𒈝
𒀜𒃲𒃲𒁉𒋛𒀀𒋛𒀀𒂵𒁉
𒋼𒀀𒈤𒆍𒋩𒊏𒆤
<COLUMN>
...
...𒂗...𒋢...
𒄈𒈬...
𒈾𒃲𒃲𒁉𒆸𒁀𒈪𒉌𒁺
𒈣𒄩𒅇𒈾𒈣𒈾𒇻𒀀
𒇒𒀀𒁀𒀠𒇒<unk><unk>𒅎𒌓𒌓𒊏
𒄯𒊕𒈣𒀜𒂵𒋫
𒃻𒂵𒈣𒊺𒃷𒁺𒀀𒁶
𒅗𒌤𒀀𒂗𒀭𒎏𒄈𒋢𒊏
𒅎𒈠𒈾𒍑
𒉺𒋼𒋛𒂍𒐐𒆕𒊏
𒃻𒃲𒃲𒂊𒋗𒈬𒈾𒀊𒅍
𒄯𒊕𒍏𒆤𒆠𒇲𒋫
𒉎𒁉𒈬𒈾𒀊𒅆𒊒
𒍏𒁉𒄀𒋛𒀀𒁀𒈬𒉌𒁀𒀠
𒇽𒂍𒈗𒈾𒆕𒁮
𒉺𒋼𒋛𒊏𒆬𒄀𒆳𒁉𒋫
𒅖𒁀𒈬𒈾𒉐
𒅗𒌤𒀀𒆬<unk>𒀀𒆳𒁉𒋫𒈬𒈾𒋫𒇯𒁺𒉈
𒍝𒄢𒄀𒆸𒂊𒈨𒈛𒄩𒋫
𒋗𒈬𒈾𒄫𒂊
𒆳𒉢𒋫𒉢𒈬𒈾𒋫𒇯𒁺𒉈
𒉺𒇻𒉈𒂍𒆬𒂵𒈬𒆕𒂊
𒆬𒁶𒅎𒁕𒆪
𒂍𒐐𒍝𒈬𒆕𒂊𒈯𒅎𒁕𒆪
𒍏𒀭𒈾𒀀𒈬𒆕𒂊
𒋃𒌣𒀭𒎏𒌅𒌧𒈠𒆤
𒅆𒉌𒂠𒋛𒅎𒁲
𒎎𒋗𒈫𒂊𒌓𒁕𒀀𒀭𒋞𒈬𒈾𒀊𒄄
𒎎𒆗𒎎𒋗𒆤
<COLUMN>
...𒈫...𒄫
...<unk>...<unk>...𒀀𒈤...<unk>𒀀𒁶
...<unk>...
...
<unk>...<unk>...
𒂂𒂂𒈬𒈾𒁍
𒉆𒂍𒆕𒁕𒈗𒆷𒈾𒂠
𒅇𒈪𒀭𒈾𒉡𒌝𒆭𒆭
𒅇𒀭𒁀𒊏𒊕𒉡𒈪𒌈𒆕𒂊
𒅆𒍣𒁇𒊏𒀭𒀏𒄰
𒀭𒂗𒆤𒇲𒇽𒊮𒂵𒈾𒄰
𒉺𒋼𒋛...𒀭𒎏𒄈𒋢𒅗𒄰
𒅗𒌤𒀀𒋼𒀊𒈤𒀀𒌅𒁕
𒀭𒂷𒉐𒄭𒂵𒄰
𒀭𒊺𒉀𒆤𒂍𒄑𒌆𒉿𒆤
𒅅𒈬𒈾𒋺
𒂍𒀀𒀭𒂗𒆠𒆤𒄑𒄯𒁉𒋛𒈬𒈾𒁲
𒂍𒈨𒉈𒁉𒀭𒉌𒍑𒊓
𒈨𒁉𒀭𒆠𒁕𒄘𒇲𒀀
𒈗𒁉𒂗𒅆𒍽𒅍𒅍
𒌨𒊕𒀭𒎏𒄈𒋢𒀞𒃲𒍪𒁉
𒂍𒐐𒀭𒅎𒈪𒄷𒌓𒌓𒂠
𒅗𒌤𒀀𒋝𒋫𒁀𒅆𒁺
𒉏𒂠<unk>𒉈𒅗
𒉏𒋫𒁀𒅆𒁺𒋝𒂠<unk>𒉈𒅗
𒃷𒍣𒁮𒂠𒉌𒃻𒃻
𒀉𒁀𒄑𒉈𒃻𒉎𒋼𒉌𒈬𒍪
𒄾𒆷𒁶𒅎𒈠𒈾𒉌𒌈𒃻
𒅇𒋼𒀀𒀭𒂍𒅆𒂠𒊏𒀾𒁺𒍪𒀀𒁀𒁺
<COLUMN>
𒅗𒌤𒀀𒁈𒄈𒉣𒈾𒋫
𒊮𒈬𒈾𒂠𒂷𒂊
𒌓𒅎𒉌𒀀𒈬𒀀𒋗𒉀
𒈨𒋼𒉌𒈬𒄀
𒀭𒌓𒃶𒅅𒈬𒈾𒋫𒌓𒁺
𒅗𒌤𒀀...𒌷𒆬...𒅎𒈠...𒌓𒁺
𒄞𒌌𒈧𒌌𒁺𒄑𒉈𒋳
𒂍𒂊𒅎𒈠𒁺
𒅗𒋗𒅎𒈠𒅅
𒅍𒆬𒄑𒅇𒊒𒍣𒉆𒋻𒊏
𒂍𒐐𒈬...
...𒈬𒇲𒊕𒅍𒈬𒁺
𒀭𒈗𒆳𒂀𒅆𒂠𒈬𒈾𒁺
𒀭𒅅𒄋𒆤𒄈𒈬𒈾𒂷𒂷
𒀭𒎏𒄑𒍣𒁕𒀭𒊏𒉌
𒋗𒈬𒁕𒅅𒅅
𒂷𒅇𒊒𒅗𒀀𒊓𒂵𒉌𒀝
𒉺𒋼𒋛𒊏𒀀𒍏𒋛𒅎𒀉𒇲𒈬𒈾𒌇𒀀𒀭
𒅗𒀠𒋞𒁉𒊕𒅎𒈪𒂃
𒋭𒉌𒉣𒉌𒄭𒉣𒈾𒀠𒅎𒈠𒉌𒋳
𒋎<unk>𒄑𒄭𒀀
𒄴𒂠𒅎𒈪𒀝
𒅍𒆬𒈬𒅍𒅇𒊒𒂊𒅎𒈠𒁺
𒅗𒌤𒀀𒅎𒅇𒊒𒁀𒉌𒃻
𒃻𒌌𒉺𒉈𒌓𒁺
𒂍𒀀𒋞𒁉𒉺𒌓𒁺𒈬𒉌𒂷𒂷
𒆳𒆳𒊑𒉌𒈬𒁕𒋤𒂊
𒂞𒈬𒁕𒋤𒂊
<COLUMN>
𒌷𒉌𒆠𒉢𒁓𒆷𒆠𒂊𒋝𒉌𒀀
𒌓𒈬𒋾𒉌𒌈𒉌𒂊
𒅇𒊒𒈬𒂀𒋞𒌓𒉈𒁀𒊒
𒅗𒀠𒅎𒂆𒌷𒈾𒁀𒂠
𒅆𒍣𒁀𒅆𒁇
<unk>𒄩𒋗𒌫𒋎𒀀
𒊕𒅎𒉌𒂃
𒋞𒅇𒊒𒁀𒈪𒉌𒃻𒊏𒉌
𒀭𒌓𒅎𒁕𒄾
𒂆𒌷𒀀𒇉𒈤𒁶𒍣𒂵𒈾
𒈗𒀭𒂗𒆠𒉆𒈬...𒋻
...𒈬𒃻𒅇𒊒𒁀𒂍𒀀𒉌𒆭
𒂷𒅇𒊒𒁀𒋫𒋞𒁀𒋫𒅍
𒃞𒆬𒀭𒉌𒅍𒆷
𒋞𒈬𒅍𒌧𒂷𒈾𒈬𒁺
𒂟𒆬𒀭𒌓𒊕𒁄𒂊𒁮
𒋞𒂊𒂍𒂠𒊕𒅍𒆷𒁉
𒀖𒀭𒋀𒆠𒉣𒇬𒁀𒂟𒂟𒁮
𒋞𒈬𒃻𒂍𒀀𒈬𒁺𒁺
𒂍𒀀𒄑𒄯𒁉𒅎𒂷𒂷
𒀭𒊺𒉀𒊮𒋃𒍪𒀀𒀭
𒇽𒌉𒉋𒁉𒂍𒆕𒁶
𒅆𒉌𒅇𒄭𒂵𒉡𒅆𒆭𒆭
𒀖𒀫𒁉𒂠𒅆𒅅𒆷𒁶
𒂍𒂠𒋼𒋼𒈠𒅎𒅆𒁺
𒇽𒃻𒌉𒅗𒀀𒁺𒁀𒁶
𒁺𒁺𒂊𒉡𒅆𒊨𒅇
𒊮𒈗𒈾𒌓𒁮𒈬𒌓𒁺
<COLUMN>
𒅗𒌤𒀀𒅈𒅗𒀭𒎏𒄈𒋢𒅗𒌶𒀀𒀭𒈬𒆕
𒊮𒅗𒁲𒂍𒆕𒁕𒅗𒈾
𒅗𒃻𒊷𒂵𒀀𒇽𒈠𒀀𒃻
𒄾𒆷𒁶𒅎𒈠𒈾𒉌𒌈𒃻
𒈦𒀀𒋗𒉌𒁍𒈦𒀀𒉌𒉌𒊷
𒀀<unk>𒂊𒊺𒁀𒋧𒅆𒁉𒋛𒌈𒁲
𒅗𒌤𒀀𒊕𒂠𒈿
𒈬𒈿𒅗𒈬𒈾𒋫𒌓𒁺
𒂍𒈗𒈾𒅗𒆕𒁉
𒂍𒐐𒀭𒆠𒋫𒁁𒁉
𒅆𒀀𒈬𒈾𒀀𒅅
𒄾𒆷𒁶𒅎...𒉌𒌈𒃻
𒄖𒈬𒁀𒊏𒈨𒋗𒅎𒌌𒌌
𒊻𒂵𒆬𒄀𒀊𒈬𒂷𒂷
𒂍𒀀𒀭𒂗𒆠𒆤𒋼𒈬𒋛𒄀
𒀭𒀏𒌉𒉣𒆠𒆤𒌍𒁇𒆥𒂷𒊩𒁀𒉌𒅗
𒂼𒉢𒁓𒆷𒆠𒆬𒀭𒂷𒉐𒄭𒆤
𒋞𒁉𒆳𒆭𒀀𒈬𒉌𒌅
𒀭𒁀𒌑𒎏𒌉𒊕𒀭𒈾𒆤
𒉌𒋆𒂞𒈾𒁀𒉌𒋤
𒂍𒂊𒂗𒁀𒁺𒆷𒃲𒁀𒁺
𒈨𒂊𒋗𒋛𒅎𒈠𒁲
𒀭𒀀𒉣𒈾𒅇𒁲𒉈𒅎𒈠𒌋𒌋𒄀𒂠
𒅗𒌤𒀀𒇽𒂍𒆕𒀀𒆤
𒂍𒀀𒅍𒁉𒃞𒆬𒊕𒂷𒈬𒉌𒅅
𒍑𒈬𒃻𒀉𒃻𒆠𒅎𒈪𒋳
𒁲𒈬𒋧𒋞𒂵𒄖𒉈𒂀
<COLUMN>
𒂍𒀀𒁲𒈫𒉆𒉆𒈪𒋧
𒄖𒂁𒁀𒊕𒅅𒆷𒀀𒀭
𒂍𒀀𒁲𒐈𒀀𒀭𒉆𒈪𒋧
𒀭𒅎𒈪𒄷𒀫𒀀𒀉𒄷𒀀𒀭
𒂍𒀀𒁲𒐉𒉆𒈪𒋧
𒊊𒊊𒍽𒀀𒄘𒁕𒇲𒀀𒀭
𒂍𒀀𒁲𒐊𒀀𒀭𒉆𒈪𒋧
𒀭𒊬𒋢𒅆𒅍𒆷𒀀𒀭
𒂍𒀀𒁲𒐋𒀀𒀭𒉆𒈪𒋧
𒌓𒁲𒅗𒂵𒄭𒇷𒅍𒀀𒀭
𒂍𒀀𒁲𒐌𒉆𒈪𒋧
𒂍𒐐𒉌𒋾𒌓𒉌𒆷𒌧𒋛𒀀𒀭
𒄑𒆍𒈾𒅎𒂷𒂷𒉈
𒀭𒊬𒂵𒃞𒅍𒆷𒀀𒀭
𒄑𒆍𒈾𒋫𒁀𒋫𒆪
𒂍𒈤𒀭𒁕𒄘𒇲𒀀𒀭
𒂍𒈬𒆕𒄑𒂊𒅎𒈠𒊒
𒆹𒀭𒋀𒆠𒊕𒆟𒀭𒂗𒆠𒅗𒄰
𒂍𒄯𒊕𒁶𒅎𒊬𒊬𒉈
𒂂𒁶𒀭𒊮𒄀𒅎𒈪𒉌𒌈𒋛𒀀𒋛𒀀𒉈
𒄞𒁶𒋛𒅎𒈪𒌈𒅍𒅍𒉈
𒄑𒃷𒍪𒀊𒁶𒆳𒆳𒊏𒊕𒁀𒉌𒌈𒅍𒉈
𒂍𒂊𒄯𒊕𒁶𒀭𒆠𒀀𒊕𒀭𒂠𒈪𒉌𒌈𒅍
𒂞𒀀𒆠𒌑𒆗𒊬𒀀𒀀𒀭
𒂍𒐐𒋞𒆠𒂗𒄀𒁺𒅗𒄭𒇷𒈬𒉌𒌈𒂃𒂃
𒂍𒀀𒄑𒅎𒂷𒂷𒉈
𒁔𒍪𒀊𒌨𒁀𒌓𒁺𒉈𒁮
<unk>𒀭𒈾𒅎𒈪𒌈𒅇𒅇𒁮
<COLUMN>
𒈲𒈤𒄯𒊕𒂷𒉆𒀝𒀀𒀭
𒂍𒄀𒍀𒁉𒈲𒆳𒊏𒌨𒁀𒈿𒀀𒀭
𒊓𒌅𒁉𒂞𒀀𒄩𒋗𒌫𒊏𒋗𒃶𒋳𒂵𒀀𒀭
𒂆𒂞𒅆𒅆𒂍𒁲𒁉𒀀𒂞𒌓𒌓𒅎𒂷𒂷𒉈
𒋆𒍣𒉌𒄭𒉣𒅗𒊩𒁀𒉌𒌈𒂊𒉈
𒂍𒅎𒂃𒀀𒁉𒄭𒉣𒍪𒀊𒋗𒋳𒂵𒀀𒀭
<unk>𒁉𒅎𒅆𒌈𒇲𒉈
𒀊𒂍𒐐𒋗<unk>𒀭𒈾𒅗𒃻𒃻𒀀𒀀𒀭
𒉺𒋼𒋛𒆤𒂍𒈬𒆕𒈬𒊬
𒆳𒃲𒁶𒈬𒊬
𒋼𒍪𒀊𒁉𒁴𒃲𒃲𒆠𒀀𒈪𒉌𒋛𒋛
𒀭𒂗𒆠𒁕𒂍𒀭𒆸𒊏𒅗
𒊮𒈬𒋾𒉌𒌈𒊨𒅇
𒋼𒀭𒈾𒌨𒊕𒀀𒀭𒂍𒂊𒅎𒈪𒍏
𒆠𒀀𒅘𒀭𒊑𒅗𒀀𒅎𒅘𒅘𒀀
𒂍𒐐𒁴𒃲𒈬𒄀
𒉣𒈨𒅤𒁉𒈬𒆕
𒌷𒈾𒄑𒀀𒌅𒃮𒇺𒄭𒁉𒈬𒆕
𒄑𒈪𒁉𒈬𒇲
𒄑𒊹𒃡𒁉𒌶𒃲𒁶𒉢𒁓𒆷𒆠𒁕𒅎𒁕𒋛
𒋗𒂵𒇴𒆠𒍽𒁀𒅎𒈪𒉌𒃻
𒋢𒍣𒉈𒂃𒂃𒁈𒄈𒉣𒈾𒆠𒁲𒋻𒁀
𒌑𒀀𒉢𒁓𒆷𒆠𒄞𒃲𒁶𒀉𒁀𒅍𒅍
𒈾𒃲𒃲𒆸𒁀𒈪𒉌𒁺𒀀
<COLUMN>
𒈬𒁹𒀀𒈬𒁺𒈬𒁹𒀀𒈬𒀝
𒌓𒈫𒌓𒐈𒉡𒈠𒁕𒀊𒉌
𒀉𒌓𒁕𒁹𒋫𒈬𒆕
𒌓𒐌𒄰𒈠𒅗𒂍𒂊𒅎𒈪𒍏
𒈾𒁕𒁉𒆲𒂠𒈬𒈿
𒋆𒂠𒈬𒁶𒁶
𒂍𒀀𒈪𒉌𒌋𒌋
𒈾𒆦𒈤𒀀𒈪𒆕𒀀𒈾
𒈾𒆕𒀀𒈗𒆦𒋛
𒅗𒌤𒀀𒂗𒀭𒎏𒄈𒋢𒆤
𒄈𒉣𒋫𒈬𒍪
𒈾𒁀𒈬𒂠𒅎𒈠𒄷𒈿
𒈾𒆍𒋩𒊏𒉈𒆕𒀀
𒈗𒀀𒈠𒊒𒀭𒂗𒆤𒇲
𒃮𒋗𒃻𒉡𒌇
𒅗𒌤𒀀𒂗𒀭𒎏𒄈𒋢𒆤
𒅆𒍣𒈬𒅆𒁇
𒈾𒁀𒈬𒂠𒅎𒈠𒄷𒈿
𒈾𒅆𒌓𒌓𒁺𒀀𒉈𒆕𒀀
𒈗𒌓𒅗𒁲𒀭𒂗𒆤𒇲
𒂗𒃮𒊑𒉡𒌇
𒅗𒌤𒀀𒂗𒀭𒎏𒄈𒋢𒆤
𒊮𒆬𒄀𒉈𒅆𒊒
𒈾𒁀𒈬𒂠𒅎𒈠𒄷𒈿
𒈾𒅆𒋗𒂵𒇴𒈠𒅗𒉈𒆕𒀀
𒈗𒈬𒉌𒂠𒆳𒌆𒌆𒂊
𒅗𒌤𒀀𒂗𒀭𒎏𒄈𒋢𒆤
𒄖𒍝𒉌𒈬𒄀
𒈾𒁀𒈬𒂠𒅎𒈠𒄷𒈿
𒈾𒅆𒂍𒌸𒂵𒅗𒉈𒆕𒀀
<COLUMN>
𒅗𒌤𒀀𒂗𒀭𒎏𒄈𒋢𒆤
𒉆𒄭𒈬𒉌𒋻
𒈾𒁀𒈬𒂠𒅎𒈠𒄷𒈿
𒈾𒀀𒂵𒀭𒁀𒌑𒅗𒉈𒆕𒀀
𒂍𒐐𒅆𒀭𒈾𒆤𒍪
𒀭𒁀𒌑𒍣𒊮𒅅𒅗𒌤𒀀
𒈾𒁀𒈬𒂠𒅎𒈠𒄷𒈿
𒂍𒈗𒈾𒍣𒉈𒂠𒈬𒆕
𒉺𒇻𒍣𒅗𒌤𒀀𒀭𒆠𒅎𒁕𒊬
𒌓𒊬𒉋𒁶𒃞𒉈𒅍
𒈬𒁉𒆳𒊮𒂠
𒉺𒉈𒌓𒁺
𒅗𒌤𒀀𒂍𒀭𒎏𒄈𒋢𒅗
𒀭𒌓𒁶𒈪𒁹𒋫𒁀𒋫𒌓𒁺
𒄯𒊕𒍝𒆳𒈾𒁶𒈬𒊬
𒄯𒊕𒉢𒌓𒌓𒊏𒁶
𒅆𒂍𒁲𒉈𒁀𒁺
𒁾𒇲𒁉𒄠𒁶𒈬𒌋𒌋
𒁔𒁉𒌨𒈤𒁶𒋗𒁀𒉈𒈿𒈿
𒄀𒀕𒁉𒀊𒍪𒁶𒆠𒂖𒂊𒉈𒊬
𒌶𒁉𒁰𒆬𒍪𒀊𒁶
𒋛𒁀𒀯𒀯
𒌓𒊬𒉋𒀭𒈾𒁺𒁀𒁶
𒅗𒌤𒀀𒂍𒀭𒎏𒄈𒋢𒅗
𒅆𒂍𒁲𒉈𒁀𒁺
𒂍𒀀𒁾𒇲𒁉𒌋𒌋𒂵𒁉
𒆷𒄩𒈠𒍪𒀊𒁕𒌋𒂵𒀀𒀭
<COLUMN>
𒂍𒄑𒃻𒊏𒁉𒀀𒈪𒆹𒈤𒈲𒀀𒋝𒂵𒀀𒀭
𒂍𒅗𒁍𒁕𒁉
𒀭𒁇𒁇𒊏𒉎𒅅𒆷𒀀𒀭
𒂍𒆤𒂈𒆷𒁉𒉢𒀭𒊮𒄀𒋛𒀀𒂵𒀀𒀭
𒆍𒆠𒈗𒆭𒁉𒋫
𒄷𒌷𒅔𒄠𒂠𒅆𒅍𒅍𒁮
𒄑𒋾𒆍𒂊𒍑𒊓𒁉
<unk>𒀭𒈾𒀭𒉌𒍑𒊓𒀀𒀭
𒄑𒆍𒀭𒈾𒁉𒂍𒐐𒌓𒅗𒁀𒅗𒁲𒌨𒁀𒁺𒁀𒀀𒀭
𒅊𒅆𒁉𒉎𒅍𒅍𒀀𒁉
𒅆𒅆𒂍𒁲𒀭𒊑𒉈𒄰
𒂍𒀀𒁈𒌓𒌓𒈬𒊒𒄘𒉌
𒄯𒊕𒍝𒆳𒈾𒀭𒆠𒀀𒆠𒃶𒍑𒊓𒀀𒀭
𒆥𒄀𒋼𒀊𒃲𒈬𒂷𒂷𒉈
𒁓𒆬𒄀𒋭𒃾𒌤𒀀
𒀭𒉌𒌋𒂵𒀀𒀭
𒂍𒈿𒁕𒈬𒆕𒉈
𒆳𒊹𒁕𒈩𒆬𒍪𒀊𒀀
𒂁𒅍𒆷𒀀𒀭
𒈬𒆕𒋗𒅎𒋫𒃻𒊏𒋫
𒊮𒀭𒊑𒉈𒄘𒁉𒄄𒀀𒀀𒀭
𒉺𒇻𒍣𒅗𒌤𒀀𒃲𒈬𒍪
𒃲𒉌𒂵𒁺𒈬
𒀀𒂵𒆪𒇲𒆍𒀞𒁀
𒌨𒊕𒊾𒊕𒐋𒊕𒅈𒁉
𒅎𒈠𒀊𒆪𒁉
𒅆𒌷𒆠𒂠𒆠𒉎𒅍𒁀
𒈲𒊕𒅓𒀀𒀭𒅎𒈠𒀊𒆪𒂊
<COLUMN>
𒋗𒂵𒇴𒆍𒈨𒉈𒁀
𒁔𒊷𒁉𒅎𒈠𒀊𒆪𒁉
𒅆𒌓𒌓𒁺𒆠𒉆𒋻𒊑𒁀
𒋗𒉪𒀭𒌓𒊕𒄋𒈠
𒅎𒈠𒁕𒋛𒄀
𒆍𒋩𒊏𒅆𒅆𒂍𒁲𒁀
𒌨𒈤𒉎𒀭𒊑𒉈𒄰
𒅎𒈠𒀊𒆪𒂊
𒋻𒁍𒁍𒆠𒀉𒉘𒁀
𒆪𒇷𒀭𒈾𒍏𒁉
𒅎𒈠𒀊𒆪𒂊
𒀀𒂵𒀭𒁀𒌑𒆠𒊮𒊨𒁀
𒈣𒄄𒈝𒄞𒄋𒁉𒁕
𒅎𒈠𒀊𒆪𒂊
𒌨𒊕𒂦𒂵𒉌𒈨𒊭𒆤𒂠
𒅗𒁉𒆠𒀀𒅘𒂠𒈬𒃻
𒈬𒁉𒈬𒊒𒀭𒊑𒉈𒅗
𒅗𒌤𒀀𒉺𒋼𒋛𒉢𒁓𒆷𒆠𒆤
𒉺𒌓𒁺𒁀𒉌𒀀
𒅅𒄑𒂞𒈾𒂍𒀀𒌋𒂵𒁉
𒀭𒅎𒀭𒋫𒅗𒉣𒁲𒁕𒀀𒀭
𒂍𒐐𒊕𒆰𒁉𒅂
𒄑𒉡𒊨𒁉𒌨𒈤
𒋛𒃻𒁉𒋫𒈲𒊮𒉣𒇬𒈲𒍽
𒄠𒂠𒅴𒌓𒁺𒉈
𒂵𒁺𒅅𒂊<unk>𒍑𒊓𒁉
𒊌𒊊𒌉𒌉𒋗𒁀𒌅𒊒𒈾𒀀𒀭
𒂍𒀀𒆕𒄑𒃡𒆬𒈬𒋛𒄄𒉈
𒁔𒇽𒂠𒋗𒌈𒃻𒊏𒀀𒀭
𒅅𒁀𒂠𒆬𒅎𒇲𒉈
<COLUMN>
𒀭𒈲𒆬𒍪𒀊𒁯𒀀𒀀𒀭
𒂍𒊓𒇲𒀀𒁉𒋙𒀭𒄲𒆠𒇶𒆠𒈾𒊑𒂵𒀀𒀭
𒂍𒊓𒂃𒀀𒁉𒊊𒍽𒀀𒀭
𒌧𒈠𒅆𒈪𒉌𒌈𒅅
𒀸𒁺𒅆𒁉𒉡𒈠𒁳𒁉
𒂍𒐐𒉎𒁉𒆳𒆳𒊏
𒌆𒁶𒅎𒂈
𒂍𒆬<unk>𒀀𒀭𒉌𒆠𒃻𒊏
𒋆𒍣𒁕𒋗𒋳𒅗𒂵
𒊺𒅕𒍣𒀭𒈾𒅗𒉌𒋾𒁶𒌓𒁺𒀀
𒂍𒅆𒁉𒆳𒃲𒆠𒍑𒊓
𒊮𒁉𒉆𒊒𒂡𒄩𒁵
𒁇𒁉𒀭𒂍𒈤𒃶𒅅𒆷𒍣𒂵
𒄘𒂗𒁇𒊏𒁉
𒆠𒁲𒋻𒀭𒀀𒉣𒆤𒉈
𒀀𒋭𒁉𒋫𒅗𒆃𒁕
𒉻𒁉𒁕𒃶𒅅𒀭𒊑𒉈𒄰
𒌶𒂍𒁕𒋛𒋛𒂵𒁉
𒀭𒅎𒈪𒄷𒆳𒈲𒀀𒀉𒃶𒁁𒁺𒀀𒀭
𒂍𒐐𒅎𒁉𒅎𒄩𒁵
𒀀𒇉𒂔𒋫𒇯𒁺𒁕
𒈗𒁉𒂗𒀭𒎏𒄈𒋢𒆤
𒊮𒆬𒄀𒉈𒅆𒊒
𒋆𒍣𒁶𒊕𒂷𒈪𒉌𒌈𒌤
<COLUMN>
𒅗𒌤𒀀𒊺𒅕𒍣𒀭𒈾𒅗
𒋗𒋳𒁀𒉌𒅗
𒂍𒄞𒁉𒋫
𒉌𒆭𒂵𒆭
𒌋𒈬𒈤𒁉𒋫
𒈖𒃲𒋛𒃲
𒄈<unk>𒈾𒁉
𒄞𒅥𒇻𒅥
𒂍𒆠𒉻𒁉𒊻𒂵𒀊𒂷𒂷
𒉈𒊕𒁉
𒆳𒃾𒁉𒁉𒍢
𒂍𒋋𒁉𒋫
𒀀𒇉𒄘𒃼𒀀𒅇𒁀𒅅𒆷𒀀𒀭
𒂍𒃻𒂵𒁉𒀀𒍝𒆬𒀭𒈾
𒂍𒄑𒇀𒊏𒁉
𒆳𒆠𒀀𒁺𒁀
𒀀𒂵𒁆𒀀𒁉𒄞𒅗𒉣𒁲
𒆦𒁉𒆃𒆬𒋛𒅎𒀉𒇲
𒆲𒎎𒂍𒀀𒈿𒀀𒁉
𒄯𒊕𒌌𒉣𒉌𒂠𒈿𒀀𒀭
𒆲𒀭𒈾𒃡𒂠𒁕𒀀𒁉
𒉢𒆳𒂠𒅆𒋤𒅍𒁮
𒄑𒊬𒈪𒂔𒂍𒂠𒋛𒂵𒁉
𒆳𒃾𒁉𒁉𒍢𒆠𒉎𒉈𒂊𒊬𒀀𒀭
<COLUMN>
𒈾𒐌𒂍𒂊𒍏𒁀𒁉
𒃻𒈗𒁉𒁕𒊮𒊨𒊨𒁮
𒂍𒃻𒆠𒋧𒁉
𒃻𒂖𒍪𒀊𒈾𒊑𒂵𒀀𒀭
𒋆𒎎𒂍𒀀𒌋𒂵𒁉
𒂍𒄴𒈨𒆬𒀀𒉡𒍎𒄀𒁮
𒂦𒋛𒀭𒈾
𒌅𒄷𒌅𒊒𒈾𒁉
𒉣𒆠𒉆𒄭𒀀𒆕...𒀀𒀭
𒂍𒐐𒌅𒄷𒂊𒉎𒉈𒉈
𒀭𒊨𒉺𒃲𒃲𒄑𒈪𒄭𒂵𒄰
𒉆𒄷𒄷𒂊𒋞𒈬𒄄𒄄
𒂍𒆳𒀭𒂗𒆤𒇲𒂡𒅅𒆷𒀀𒀭
𒂍𒀀𒉎𒃲𒁉
𒌧𒈠𒈬𒊑
𒅗𒋻𒊏𒁉
𒆳𒊑𒁀𒋾
𒂍𒐐𒉎𒁉𒆳𒆳𒊏𒌆𒁶𒅎𒂈
<COLUMN>
𒂍𒈗𒁉𒄭𒇷𒀀𒉌𒆕
𒀭𒎏𒄑𒍣𒁕𒆤
𒆠𒃲𒆷𒉈𒆕
𒅗𒌤𒀀𒉺𒋼𒋛𒉢𒁓𒆷𒆠𒆤
𒋼𒁉𒈬𒋛
𒂍𒀭𒌓𒁶𒌧𒈠𒌓𒁺𒀀
𒄞𒃲𒁶𒅖𒁇𒊏𒁺𒁀
𒉌𒋾𒅗𒉌𒁶
𒌺𒉌𒋛𒀀
𒄯𒊕𒅊𒂵𒁶
𒄭𒇷𒅍𒀀
𒅆𒂍𒁲𒉈𒁺𒁀
𒂍𒐐𒆠𒁉𒄄𒀀𒁀
𒀭𒎏𒄈𒋢𒍠𒊩
𒂍𒀭𒎏𒄈𒋢𒅗𒆕𒀀
𒍠𒊩𒈬𒊒𒁉𒅎
<SURFACE>
<COLUMN>
𒂍𒁴𒃲𒌧𒈠
𒀭𒆠𒁕𒊬𒀀
𒂍𒐐𒋞𒍣𒀭𒂗𒆤𒂊𒉆𒄭𒂵𒋻𒊏
𒄯𒊕𒊬𒂵𒅆𒂍𒂊𒁺𒁀
𒆳𒆳𒋫𒌓𒁺𒀀
𒂍𒆳𒃲𒀀𒀭𒀭𒉌𒅎𒍑
𒀭𒌓𒀀𒀭𒀭𒊮𒄀𒅎𒋛
𒂍𒐐𒀭𒅎𒈪𒄷𒌓𒌓𒊏𒀀𒀭
𒆳𒊏𒄭𒈪𒉌𒌈𒁁
𒌧𒁀𒃻𒃻𒌧𒁀𒁺𒁺
𒀭𒀀𒉣𒈾𒅆𒂍𒁲𒉈𒅎𒈠𒌋𒌋𒄀𒂠
𒉺𒋼𒋛𒆬𒍪𒀀𒀭𒅗𒍪𒀀𒀭
𒉆𒀭𒊑𒅗𒆠𒅎𒈪𒍪𒍪
𒀬𒀬𒊏𒍪𒀀𒃻𒂄𒀀𒆠𒅎𒈪𒍑𒍑
𒉺𒋼𒋛𒆤𒀭𒌷𒈾𒆤𒁺𒍪𒅎𒈠𒁉
𒂍𒃻𒅥𒁉𒃻𒁀𒀭𒈭
𒆥<unk>𒇻𒆪𒁉𒇻𒅎𒈠𒀀𒈭
𒁓𒃶𒅅𒀭𒊮<unk>𒊭𒁶
𒃮𒁀𒋛𒉈𒁲
𒀀𒉣𒈾𒆤𒅕𒈬𒉈𒁺
𒆃𒈬𒉈𒁺𒀭𒀀𒉣𒈾𒀭𒀀𒉣𒈾𒅆𒂍𒁲𒉈𒆠𒉢𒁓𒆷𒆠
<COLUMN>
𒀭𒆗𒆳𒆳𒊏𒅗𒂵𒉈𒉈𒀀𒈤𒌓𒁺𒀀
𒇽𒌑𒇲𒁀𒀊𒇲𒂊
𒂄𒍣𒇽𒅆𒈬𒅆𒁇𒊏𒉈
𒉆𒋾𒈬𒈾𒋤
𒉺𒇻𒈨𒂍𒈬𒆕𒈗𒈬𒂍𒀀𒈾𒈪𒉌𒆭𒆭
𒀀𒉣𒈾𒁇𒈬𒀀𒆃𒃶𒈪𒄷𒈿𒍝
𒉺𒇻𒍣𒅗𒌤𒀀
𒃲𒈬𒍪𒃲𒉌𒂵𒁺𒈬
𒌑𒅗𒊷𒉌𒅆𒂠𒈬𒈾𒁺
𒀭𒆗𒊷𒂵𒉌𒂕𒉌𒅎𒍑
𒈗𒉌𒂍𒌌𒂍𒅆𒂠𒆠𒆪𒈾𒂠
𒅗𒌤𒀀𒂗𒀭𒎏𒄈𒋢𒊏
𒃻𒁀𒈾𒄖𒌌𒄖𒌌
𒂗𒊏𒂍𒐐𒀀𒈬𒈾𒁺
𒆃𒈬𒈾𒁺
𒈗𒈬𒀭𒎏𒄈𒋢
𒂗𒀀𒍽𒄄𒀀
𒂗𒅗𒂵𒉌𒊕𒄫𒌓𒁺𒀀
𒌉𒀴𒀭𒂗𒆤𒇲𒌨𒊕𒈠𒀀𒅗
𒋗𒍣𒈠𒊏𒀀𒃻
𒀭𒎏𒄈𒋢𒂍𒍪𒈬𒊏𒆕
𒄾𒆷𒄩𒉌𒆭𒆭
𒀭𒁀𒌑𒈬𒀉𒈪𒍪𒈠𒊏𒃻
<COLUMN>
𒆠𒆪𒄭𒂵𒈠𒉌𒌈
𒅗𒌤𒀀𒉌𒄑𒁀𒌇𒀀𒀭
𒌨𒊕𒂊𒀬𒀬𒁺𒉌
𒅗𒌤𒀀𒀾𒂗𒀭𒎏𒄈𒋢𒆤𒋗𒁀𒅆𒋾
𒈬𒁺𒈾𒀀𒀭𒌗𒌀𒆷𒀀𒀭
𒈬𒉋𒀭𒈾𒅎𒈠𒁺
𒌗𒂍𒁀𒁀𒀀𒆭
𒌗𒁉𒌓𒐈𒀀𒀭𒅎𒋫𒉌
𒀭𒎏𒄈𒋢𒉣𒆠𒋫𒁺𒀀𒀭
𒉌𒋾𒊓𒊓𒅎𒌓𒁺
𒌧𒈠𒌓𒈬𒅅𒂍𒐐𒀭𒂗𒍪𒅇𒌅𒁕
𒊕𒅎𒈠𒁕𒀊𒁲
𒅗𒌤𒀀𒍝𒄢𒍝𒆳𒈪𒉌𒄴
𒌒𒁕𒅎𒈪𒅗
𒉌𒄭𒉣𒈾𒆠𒁀𒉌𒋤
𒈲𒁕𒈠𒇽𒆥𒀝𒀀𒀭
𒂍𒋫𒁀𒋫𒌓𒁺
𒋭𒉌𒉣𒃾𒂵𒊺𒀀
𒄑𒆦𒄑𒈠𒃻𒁺𒈾
𒂵𒊕𒁀𒁶𒈠
𒅗𒈝𒄑𒀭𒃾𒌉𒌉
𒃻𒉈𒉡𒋳𒂵
𒃻𒅥𒀭𒊑𒉈𒄰
𒋭𒉌𒉣𒈾𒆥𒁀𒉌𒀝
𒌓𒀭𒍣𒁕𒁺𒁕
𒅗𒌤𒀀𒌓𒋼𒋫
𒆥<unk>𒄀𒉈𒁳
<COLUMN>
𒂍𒂊𒀭𒍂𒊑𒋗𒋛𒁀𒁲
𒀭𒎏𒈠𒁕𒆤𒈾𒊑𒈪𒉌𒃻
𒈗𒀭𒂗𒆠𒆤𒌍𒁇𒆥𒁀𒀭𒋧
𒀭𒎏𒁾𒈨𒈤𒉣𒆠𒅗𒆤
𒈾𒉈𒁀𒉌𒋛
𒎏𒉺𒀭𒆗𒆷𒆤𒀭𒀏𒂡𒆬𒅗𒍪𒂍𒂊𒁀𒀭𒅗
𒇇𒈪𒄀𒌢𒈪𒉌𒌈𒆥
𒅎𒈠𒀠𒀭𒈾𒆤
𒁛𒋛𒁀𒉌𒌈𒁲
𒄑𒋒𒄑<unk><unk>𒅇𒌅𒋫
𒂍𒐐𒅎𒋫𒂖𒂊𒉈
𒅎𒋫𒌓𒌓𒄀𒂠
𒉺𒋼𒋛𒆤𒌷𒀀𒄭𒉈𒃻
𒌧𒈠𒋝𒉈𒃻
𒇯𒇯𒈬𒋛𒅅𒅗𒃻𒈬𒄄
𒀀𒄴𒅗𒂵𒄈𒋫𒃻𒀀𒀭
𒌷𒀀𒂼𒇽𒌅𒊏𒆤
𒀀𒁲𒃻𒊏𒀀𒀭𒈦𒀲𒃻𒍣𒅅𒂔𒈾
𒌨𒁉𒂠𒃵𒈠𒀀𒀭
𒌨𒈤𒊊𒃲𒁔𒂔𒈾𒅗
𒅇𒄭𒃻𒊏𒀀𒀭
𒌓𒀬𒀬𒊑𒈪𒆃𒉈
𒉌𒋾𒃻𒌓𒉌𒆷𒆤
𒈗𒁉𒈬𒌝𒂷𒂊
<COLUMN>
𒌨𒊕𒀭𒎏𒄈𒋢𒂍𒀀𒈪<unk>𒆭𒆭
𒂍𒀀𒈗𒁉𒅎𒈠𒁺
𒄷𒌷𒅔𒄠𒂠𒅆𒅍𒅍𒁮
𒌨𒊕𒂍𒀀𒈾𒆭𒆭𒁕𒉌
𒌓𒀞𒂠𒅗𒂷𒃻𒀀𒀭
𒀭𒎏𒄈𒋢𒂍𒈾𒈬𒁺𒁺
𒀊𒍪𒀊𒂡𒅅𒆷𒀀𒀭
𒈗...𒉌𒋫𒉆𒋫𒁺
𒀭𒌓𒆠<unk>𒌓𒁺𒀀𒀭
𒀭𒁀𒌑𒀉𒈪𒉌𒂠𒁺𒀀𒉌
𒊩𒍣𒂍𒀀𒉌𒂠𒋗𒂷𒂷𒁮
𒀉𒈿𒁕𒅗𒈾𒆭𒊏𒉌
𒀀𒇉𒄘𒃼𒀀𒅇𒁀𒂷𒃻𒀀𒀭
𒁕<unk>𒈾𒅗𒆪𒀀𒉌
𒎏𒌉𒀭𒆬𒂵𒄑𒊬𒊬𒂵𒄧𒅍𒆷𒀀𒀭
𒌓𒌓𒁺𒀀𒀭𒉆𒋻𒊏𒀀𒀭
𒀭𒁀𒌑𒀉𒈪𒈾𒆭𒊏𒀀𒀭
𒆠𒉢𒁓𒆷𒆠𒃶𒅅𒆷𒀀𒀭
𒌓𒅎𒉌𒀭𒌓𒉢𒁓𒆷𒆠𒆤𒌧𒈠𒊕𒈪𒉌𒅍
𒄞𒉌𒇻𒉌𒂍𒂊𒉈𒆪
𒁓𒀭𒈾𒈬𒁺𒁷𒈬𒉌𒌤𒌤
𒀭𒀀𒉣𒆠𒉢𒁓𒆷𒆠𒂗𒀭𒎏𒄈𒋢𒁕𒆠𒁉𒈬𒁕𒂟𒉌𒂠𒀀𒀭
𒂍𒀀𒉆𒈨𒁀𒋗𒈪𒉌𒌌
𒌍𒁇𒆥𒊩𒈪𒉌𒅗
<COLUMN>
𒁷𒁓𒃲𒆷𒅎𒈠𒌤
𒂍𒐐<unk><unk><unk><unk>𒄘𒅎𒈠𒄥𒊑
𒀊𒀭𒎏𒁾𒆤𒋞𒈬𒄄𒄄
𒃻𒌓𒁕𒂵𒈧𒄎𒈠
𒌓𒈪𒂊𒁺𒀀
𒉪𒅅𒌉𒆠𒉘𒀭𒂗𒆤𒇲𒌨𒊕𒀭𒎏𒄈𒋢
𒅇𒀀𒈪𒉌𒍣𒍣
𒈨𒃲𒃲𒆷𒊕𒈪𒉌𒅍𒂊
<unk><unk>𒈥𒍝𒂍𒀀<unk>𒉌
𒀊𒂍𒐐𒆠𒍑𒈬𒂷𒂷
𒍣𒁺𒂊𒋗𒋛𒁲𒁕
𒉈𒊒𒁺𒂊𒄘𒄑𒂷𒂷𒁕
𒂍𒄀𒉌𒁕𒂍𒄭𒄀𒁕
𒌷𒉌𒀊𒄈𒋢𒆠𒈾𒁺𒋧𒈬𒁕
𒄑𒄖𒍝𒉆𒋻𒊏𒁺𒁕
𒉺𒌓𒋤𒁺𒋗𒀀𒂷𒂷𒁕
𒉺𒇻𒀭𒎏𒄈𒋢𒆤𒅗𒌤𒀀𒅈
𒃞𒊬𒂵𒁶𒊕𒀭𒂠𒅍𒁕
𒋢𒇲𒃰𒇲𒊕𒀀𒌆𒀀
𒆦𒂍𒐐𒅗𒆠𒁺𒅆𒊒𒉈𒁕
𒅅𒃲𒁴𒄈𒉣𒈾𒋼𒇲𒃲𒄈𒋢𒆠
𒀭𒅅𒄋𒌉𒆠𒉘𒂷𒉌
𒂗𒀭𒎏𒄈𒋢𒊏𒈨𒉌𒁕𒈬𒈾𒁕𒁳𒂊
𒂍𒂖𒂊𒁕𒌋𒈛𒂷𒂷𒁕
𒋗𒆬𒀀𒂗𒊏𒋧𒈬𒁕
𒁉𒁓𒊏𒌤𒁕𒁷𒂁𒀀𒌤𒁕
<COLUMN>
𒂍𒋋𒂍𒀉𒂖𒁀
𒌑𒈜𒅆𒂊𒀀𒉽𒁍𒁶
𒆲𒂵𒀭𒍝𒀀𒁕
𒄞𒌌𒈧𒌌𒇻𒊺
𒃻𒌓𒁕𒂵𒈧𒄎𒈠
𒌓𒈪𒂊𒁺𒀀𒉪𒅅𒌉𒆠𒉘
𒀭𒂗𒆤𒇲𒌨𒊕𒀭𒎏𒄈𒋢
𒅥𒀀𒅘𒀀...𒁉𒅇𒀀<unk>𒍣𒍣
𒂗𒌋𒈛𒌓𒌓𒂵𒌉𒊕𒂍𒐐
𒀭𒂄𒊮𒂵𒀭𒎏𒄈𒋢𒊏
𒈨𒉌𒁕𒈬𒈾𒁕𒁳𒂊
𒋖𒄑𒊕𒐌𒋗𒂃𒀀𒁕
𒂍𒂗𒃸𒆍𒀞𒅗𒅅𒁉𒅅𒋺𒋺
𒅴𒄈𒈪𒌈𒄑𒀀𒈠𒊒
𒄯𒊏𒌈𒄑𒄯𒀞𒁉
𒋛𒁲𒁲𒀀𒁕
𒆳𒄘𒉈𒊒𒅅𒀭𒂗𒆤𒇲𒅗
𒀀𒁶𒂷𒂷𒁕
𒌨𒊕𒄑𒊹𒃡𒀞𒀀𒆳𒋗𒂠𒃻𒃻
𒄊𒀴𒄘𒌇𒂍𒐐
𒄷𒊨𒆕𒆠𒁄𒀀
𒀭𒈗𒆳𒂀𒄊𒀴𒉌
𒂗𒀭𒎏𒄈𒋢𒊏𒈨𒉌𒁕𒈬𒈾𒁕𒁳𒂊
𒈪𒌈𒀭𒈾𒆤𒌓𒍽𒁶
<COLUMN>
𒆳𒂠𒅗𒃻𒊏𒀀
𒄑𒊹𒃡𒀀𒈠𒊒𒀞
𒄑𒄤𒆠𒁄𒀀
𒂗𒉌𒆠𒁄𒆳𒊕𒆠𒉌𒅇𒈠𒁕𒁍𒁕
𒅗𒈪𒌷𒀀𒉌𒅇𒈠𒊏
𒀚𒁉𒅇𒈬𒁺
𒂗𒈾𒄊𒀴𒈫𒄰𒉌
𒆳𒋗𒈾𒉅𒄷𒀀𒀭
𒌉𒀭𒂗𒆤𒇲𒊏𒈨𒉌𒁕𒈬𒈾𒁕𒁳𒂊
𒉆𒋖𒆠𒉢𒁓𒆷𒆠
𒋗𒂃𒀀𒁕
𒀬𒀬𒁺𒍪𒁉𒄭𒂵𒂷𒂷𒁕
𒌨𒊕𒉣𒆠𒂠𒁺𒀀𒉌
𒁲𒈠𒄭𒁲𒁕
𒀭𒎏𒄈𒋢𒉣𒆠𒋫𒁺𒉌
𒌷𒆕𒀀𒄑𒄖𒍝𒁉𒄀𒈾
𒉆𒋾𒉺𒇻𒍣
𒅗𒌤𒀀𒁕
𒅗𒋗𒅅𒆷𒁕
𒀜𒄄𒄄𒉌
𒀭𒈗𒋛𒁲𒂗𒀭𒎏𒄈𒋢
𒈨𒉌𒁕𒈬𒈾𒁕𒁳𒂊
𒌉𒅗𒂵𒁕
𒈤𒅗𒂵𒁕
𒅗𒋛𒁲𒂊𒅗𒆟𒀝𒁕
𒉈𒊒𒅗𒂵...𒁕
<COLUMN>
𒌨𒊕𒁈𒆬𒂵𒆪𒀀𒊏
𒀭𒎏𒄈𒋢𒊏𒂍𒐐𒀀𒅗𒁉𒆭𒆭𒁕
𒀭𒄊𒊾𒁇𒈛𒂍𒄭𒂵𒊕𒀭𒉌
𒂗𒀭𒎏𒄈𒋢𒊏𒈨𒉌𒁕
𒈬𒈾𒁕𒁳𒂊
𒀀𒆬𒄀𒁕𒉀𒂖𒂊𒁕
𒉌𒁓𒌓𒌓𒊏𒉀<unk>𒈾𒁕
𒄑𒈿𒌑𒍝𒆳𒁀𒊏𒂵𒈾
𒅇𒄭𒆭𒆭𒁕
𒂍𒈿𒂍𒄭𒂵𒉌𒀀
𒁇𒊏𒆭𒆭𒁕
𒊮𒂵𒉡𒌓𒁺𒌓𒁺𒁕
𒀭𒃱𒍣𒇽𒂍𒄭𒂵𒄰
𒂗𒀭𒎏𒄈𒋢𒊏𒈨𒉌𒁕𒈬𒈾𒁕𒁳𒂊
𒄑𒇀𒆬𒀭𒀯𒀀𒂟𒈾𒁕
𒀲𒂄𒃡𒁉𒊊𒁽𒂊𒅆𒊒𒁕
𒀲𒁀𒋧𒂵𒁕
𒀲𒋝𒀀𒀲𒉣𒆠𒅗
𒀲𒂄𒁕<unk><unk>𒆳𒆳𒆭𒁲𒁕
𒈗𒁉𒀭𒎏𒄈𒋢𒄾𒆷𒁺𒈬𒁕
𒇽𒊌𒁶𒋞𒄄𒀀
𒈥𒋽𒁶𒍣𒂵
𒉺𒁽𒁕𒂵𒀭𒎏𒄈𒋢𒅗
<COLUMN>
𒀭𒂗𒋝𒉣𒉺𒇻𒀲𒅗𒉌
𒂗𒀭𒎏𒄈𒋢𒊏𒈨𒉌𒁕𒈬𒈾𒁕𒁳𒂊
𒉌𒄭𒀀𒁕𒂶𒄭𒀀𒁕
𒍚𒆬𒍚𒂵𒅘𒈧𒄎
𒂼𒀭𒎏𒄈𒋢𒅗
𒉌𒂵𒁉𒀊𒂍𒐐𒀀𒈲𒉡𒁺𒁕
𒂗𒄎𒉺𒇻𒈧𒄎𒂗𒀭𒎏𒄈𒋢𒊏
𒈨𒉌𒁕𒈬𒈾𒁕𒁳𒂊
𒋾𒄄𒃻𒄭𒄀𒋛𒁲𒀀𒁕
𒆦𒂍𒐐𒄾𒀀𒋛𒀀𒁕
𒀠𒃻𒈪𒌷𒌈𒃻𒂍𒄭𒂵
𒌨𒊕𒉿𒌆𒀀𒊏
𒀭𒎏𒄈𒋢𒊏𒂍𒐐𒄭𒁉𒂷𒂷𒁕
𒈜𒆠𒉘𒀀𒉌𒃲𒁔𒌧𒈠
𒂗𒀭𒎏𒄈𒋢𒊏𒈨𒉌𒁕𒈬𒈾𒁕𒁳𒂊
𒊮𒂠𒂷𒁕𒁇𒂠𒂷𒁕
𒅆𒀀𒅆𒅆𒊒𒁕𒀀𒅆𒋝𒁕
𒊮𒀀𒉪𒋫𒀀𒉪𒁀𒁕
𒂗𒈾𒊮𒀊𒁶𒍣𒂵𒉌
𒀀𒇉𒌓𒄒𒉣𒆠𒁶𒈛𒄩𒉌
𒀀𒈠𒊒𒁶𒊓𒂵𒅗𒉌
𒆳𒄘𒉈𒊒𒅅𒀭𒂗𒆤𒇲𒅗
𒀀𒁶𒅇𒈪𒃻𒊮...𒄘𒁉𒄄𒀀𒉌𒀀𒈹𒋤𒁕
<COLUMN>
𒁆𒂷𒉌𒈗𒅆𒍽𒀀𒀭
𒂗𒀭𒎏𒄈𒋢𒊏𒈨𒉌𒁕𒈬𒈾𒁕𒁳𒂊
𒊩𒈨𒆠𒅅𒉌𒃶𒅅𒇽𒊹
𒀭𒍝𒍝𒊒
𒀭𒅎𒉺𒌓𒁺
𒌫𒂍𒉣𒋫𒌓𒁺𒀀
𒀭𒃶𒄈𒉣𒈾
𒀭𒃶𒊮𒂵
𒀭𒅗𒌫𒈬
𒀭𒍝𒅈𒈬
𒌉𒈦𒐌𒀭𒁀𒌑𒈨
𒌉𒁕𒂗𒀭𒎏𒄈𒋢𒅗𒈨
𒉆𒋖𒊷𒂵𒅗𒌤𒀀𒀀𒁕
𒂗𒀭𒎏𒄈𒋢𒊏𒈬𒈾𒁕𒌋𒄀𒂠
𒃷𒃲𒃲𒂊𒋗𒅍𒆷𒁕
𒂊𒉽𒉢𒁓𒆷𒆠𒆤
𒄘𒁉𒍣𒂵𒁕
𒂔𒈗𒁉𒅕𒁺
𒄘𒂔𒈾𒅗𒀭𒊺𒌁𒆬𒋤𒉺𒂖𒂊
𒀳𒈾𒊕𒀭𒂠𒅍𒂠
𒃷𒍣𒁉𒍼𒍩𒄘𒄘𒌝𒁺
𒄦𒄦𒈦𒆠𒉢𒁓𒆷𒆠𒆤
𒄘𒄥𒄥𒊏𒁕
𒊕<unk>𒀭𒂗𒆤𒇲𒀳𒄘𒂔𒈾
𒀭𒄑𒁇𒌓𒁺𒂗𒀭𒎏𒄈𒋢𒊏
𒈨𒉌𒁕𒈬𒈾𒁕𒀭𒁳𒁉
<COLUMN>
𒆹𒁉𒄩<unk>𒄩𒋦𒅇𒁺
𒄑𒄀𒊬𒂵𒁉𒄀𒄩𒅤𒌫𒅇𒁺
𒅓𒈜𒊏𒃮𒄘𒂔𒈾𒆤
𒀭𒎏𒄈𒋢𒊏𒂍𒐐𒀀𒅗𒁉𒆭𒆭𒁕
𒀭𒆗𒍠𒄩𒂊𒄘𒂔𒈾
𒂗𒀭𒎏𒄈𒋢𒊏𒈨𒉌𒁕𒈬𒈾𒁕𒁳𒂊
𒂔𒆠𒄭𒄀𒈾𒊑𒂵𒁕
𒄘𒂔𒈾𒂔𒄭𒄀
𒈾𒊑𒋧𒈠𒁕
𒄷𒁉...𒂟𒈾𒁕
𒉭𒁉𒂍<unk>𒀀𒅅𒆷𒁕
𒂼𒁉𒉽𒉽𒂊𒁕
𒂃𒂃𒈦𒀲𒇻𒀀𒁀
𒂔𒆠𒉘𒀭𒎏𒄈𒋢𒅗𒆤
𒃻𒋻𒉡𒀝𒁕
𒀭𒁴𒃲𒍪𒀊𒂇𒄘𒂔𒈾
𒂗𒀭𒎏𒄈𒋢𒊏𒈨𒉌𒁕
𒈬𒈾𒁕𒁳𒁉
𒌷𒆕𒀀𒁕𒆠𒆪𒃻𒊏𒁕
𒂦𒌷𒆬𒂵𒂗𒉡𒆕𒀀𒁕
𒀭𒂇𒍑𒁖𒂵𒈾𒁉
𒋖𒄑𒊕𒈤𒄑𒂞𒌓𒌓𒊏
𒂍𒂊𒍏𒁀𒁕
𒀭𒈗𒂗𒉡𒌷𒆬𒂵𒄰
𒂗𒀭𒎏𒄈𒋢𒊏𒈨𒉌𒁕𒈬𒈾𒁕𒁳𒂊
𒀭𒆬𒄀𒍣𒉈𒂠𒈬𒃻
<COLUMN>
𒀭𒂗𒆤𒂊𒊕𒁀𒄥𒉈𒁯
𒀭𒎏𒄯𒊕𒆤𒅆𒍣𒁀𒅆𒁇
𒀭𒂗𒆠𒈗𒉣𒆠𒆤𒋼𒁉𒈬𒋛
𒂗𒍣𒊮𒌓𒌓𒂵𒆤
𒀭𒂗𒍪𒂊𒈨𒁉𒀭𒆠𒀀𒅎𒈪𒋛𒀀𒂵𒀀𒀭
𒀭𒎏𒄈𒋢𒆤𒀊𒆰𒄿𒀀𒊮𒄀𒁀𒉌𒅆𒊒
𒂼𒀭𒀏𒋞𒆠𒉢𒁓𒆷𒆠𒅗
𒊩𒍣𒁀𒉌𒅔𒅗
𒀭𒆰𒍣𒍣𒁕𒆤
𒂍𒈬𒆕𒈬𒁉𒉺𒉈𒌓𒁺
𒅆𒁾𒆗...𒀭𒀏𒆤
𒉺𒇻𒄘𒌇𒀭𒎏𒄈𒋢𒅗𒆤
𒃲𒈬𒍪𒃲𒉌𒂵𒁺𒈬
𒂍𒂊𒇽𒂍𒆕𒀀𒆤
𒅗𒌤𒀀𒉺𒋼𒋛
𒉢𒁓𒆷𒆠𒆤
𒊕𒅎𒉺𒄸𒁺𒄀
𒄑𒇀𒆳𒈬𒃵𒋢𒍣𒅍𒉎𒃲<unk>𒀀
𒀲𒂄𒃡𒁉𒌓𒅗𒄭𒄭𒂵
𒄊𒁀𒋧𒂵𒁕
𒋖𒄑𒊕𒐌𒆪𒍽𒀞
𒆪𒌒𒈫𒂊𒉡𒅍𒄑𒄤𒀞
𒈪𒌈𒆪𒍝𒉏𒊕𒊊
<COLUMN>
𒆳𒁕𒃮𒉡𒄄
𒄑𒅴𒄈𒋗𒉪𒌋𒇲𒁹
𒀉𒉆𒌨𒊕𒂷
𒄑𒉼𒌁𒈩𒁶𒅗𒃻𒊏𒉌
𒋾𒊨𒀞𒀀𒉏𒁶𒄈𒁕𒉌
𒂍𒈥𒋽𒊌𒊊𒈲𒍽𒂠
𒅴𒌓𒁺𒉈𒁕𒉌
𒀉𒀞𒈨𒉆𒈗𒋛𒋛𒀀𒁕
𒉺𒋼𒋛𒇽𒂍𒆕𒀀𒆤
𒅗𒌤𒀀𒉺𒋼𒋛
𒉢𒁓𒆷𒆠𒆤
𒊕𒅎𒈪𒌈𒉺𒄸𒁺𒄀
𒍏𒀭𒈾𒆸𒍝𒆳𒈾𒆬<unk>𒍝𒄢𒄀𒆸𒈨𒈛𒄩𒁕
𒍏𒊿𒈤𒍏𒌵𒈤
𒍏𒂠𒁕𒆬𒍏𒁓𒆬𒀭𒉌𒁺
...<unk>...<unk><unk>𒆤
𒍎𒆬𒀭𒈾𒅍𒆷𒁕
𒆠𒁲...𒉈...
𒀭𒎏𒄈...𒆤𒌷𒉌
𒉢𒁓𒆷𒆠𒂊𒌑...𒆠𒄭𒁀𒋧
𒂍𒆠𒈿𒀀𒆠𒉎𒋼𒂍𒀀𒁀
𒈿𒈬𒉌𒁺
𒆳𒆳𒊑𒄷𒁶𒋻𒁀𒌉𒀭𒂗𒆤𒇲𒁕
𒉎𒈬𒁕𒀊𒋼𒋼
𒀀𒇉𒉈𒀀𒉌𒇷𒋛𒀀𒁕
𒆹𒊏<unk>𒄩𒋦𒄩𒅅𒆷𒁕
<COLUMN>
𒍠𒄩𒆬𒅅𒁉𒍠𒁀𒁺𒁀𒁕
𒀀𒃲𒃲𒂊𒊺𒋛𒋛𒀀
𒄦𒇯𒄦𒈦𒆠𒉢𒁓𒆷𒆠𒆤
𒄘𒄥𒄥𒊏𒁕
𒉣𒇬𒆕𒀀𒁕𒀀𒈦𒆕𒀀𒁕
𒇇𒍣𒁕𒃢𒆕𒆕𒀀𒁕
𒇻𒀴𒇇𒍣𒁉𒋗𒁀𒁀𒊏𒁕
𒀖𒍣𒁕𒀫𒁺𒁺𒁀𒁕
𒊮𒁀𒄞𒉒𒅗𒉣𒁉𒁲𒁕
𒄞𒂊𒌋𒌆𒆷𒋛𒁲𒀀𒁕
𒀳𒄞𒊏𒁉𒍠𒁀𒁺𒁀𒁕
𒀲𒃻𒌆𒁉𒅍𒀀𒁕
𒀉𒆪𒊺𒋛𒁉𒂕𒁉𒍑𒊓𒁕
𒂄𒂊𒍏𒄩...𒈤𒇲𒀀𒁕
𒂍𒄯𒄯𒈤𒅍𒆷𒁕
<unk><unk><unk><unk>𒂍𒊩𒆳𒌉𒀭𒎏𒄈𒋢...𒆤
...<unk>𒁶...𒀀𒀀𒁕
...<unk><unk>𒃻𒂊𒋛𒁲𒀀𒁕
𒆦𒂍𒐐𒆤𒄾𒆷𒋛𒀀𒁕
𒋛𒅎𒁕𒀉𒇲𒁆𒉆𒈜𒋗𒌌𒀀
𒁆𒆠𒉘𒉌𒃲𒁔𒌧𒈠
𒊕𒁀𒁺𒈾𒁕
𒉺𒋼𒋛𒂍𒐐𒈬𒆕𒀀
<COLUMN>
𒅗𒌤𒀀𒂗𒀭𒎏𒄈𒋢𒊏
𒈬𒈾𒁕𒆭𒆭
𒂍𒂊𒈨𒃲𒆷𒊕𒈪𒉌𒌈𒅍
𒉎𒈨𒉈𒈠𒋗𒈪𒉌𒌈𒌌
𒈣𒋽𒁶𒈰𒅎...
𒁶𒊓𒁉𒅎𒀝
𒈗𒁉𒁈𒄈𒉣𒈾𒅗
𒌨𒊕𒀭𒎏𒄈𒋢𒌓𒉈𒂠𒅎𒌓𒁺
𒄑<unk>𒃻𒅍𒆷𒌅𒊒𒈾𒁉
𒀭𒅊𒂵𒍪𒅆𒅍𒆷𒀀𒀭
𒋗𒉪𒁉𒊕𒌋𒂵𒁉
𒀭𒎏𒄈𒋢𒍣𒈬𒅍𒀀𒀭
𒋢𒇲𒅆𒁉𒂠𒋛𒁲𒀀𒁉
𒈲<unk>𒅊𒂵𒀀𒀀𒋗𒉀𒀀𒀀𒀭
𒄑𒇀𒍝𒆳𒌌𒅍𒀀𒈾
𒈗𒁉𒌨𒊕𒀭𒎏𒄈𒋢𒀭𒌓𒀀𒀭𒈬𒁺
𒄖𒍝𒄘𒂗𒈾𒁺𒁀𒁉
𒂍𒆬𒀭𒈾𒌌𒆷𒌅𒊒𒈾𒀀𒀭
𒈿𒁉𒆠𒈿𒀀𒁺𒁀𒁉
𒉣𒇬𒆠𒈿𒁀𒄭𒃻𒊏𒀀𒀭
<COLUMN>
𒁇𒆬𒌑𒍝𒆳𒁀𒊏𒂵𒁀
𒂼𒀭𒁀𒌑𒂗𒀭𒎏𒄈𒋢𒁕
𒆠𒈿𒈬𒁕𒀊𒄭𒄀
𒌓𒅗𒁇𒃲𒃲𒂊𒌨𒈬𒅥𒂊
𒂍𒍣𒁕𒍠𒁕𒌓𒅗𒁇𒆬𒄀𒉈𒊕
𒈪𒉌𒌈𒉈𒉈
𒁓𒆬𒋼𒀊𒃲𒆷𒌋𒂵𒁉
𒆹𒈤𒌉𒁕𒀀𒉡𒍎𒄀𒁮
𒂠𒁕𒁉𒁕𒁀𒁺𒁀𒁉
𒀀𒇉𒄘𒃼𒀀𒇉𒌓𒄒𒉣𒆠𒁉𒁕
𒃶𒅅𒁺𒁺𒀀𒀭
𒃻𒌌𒌷𒈾𒆤𒉺𒉈𒌓𒁺
𒅗𒌤𒀀𒂍𒐐𒈬𒆕
𒈨𒁉𒋗𒉈𒌌
𒂍𒉌𒂶𒁀𒉌𒂶𒉌𒆭
𒂍𒆬<unk>𒁀𒃻𒈬𒉌𒃻𒃻
𒄯𒈬𒂃𒋗𒋗𒈬𒈛
𒌓𒈗𒉌𒂍𒀀𒆭𒊏
𒌓𒐌𒉈𒂠
𒊩𒆳𒎏𒀀𒉌𒈬𒁕𒁲𒀀𒀭
𒀵𒉈𒈗𒂊𒍠𒈬𒁕𒁺𒀀𒀭
<COLUMN>
𒌷𒈾𒌑𒆉𒉌𒍠𒁉𒀀𒈬𒁕𒀀𒈿𒀀𒀭
𒅴𒃻𒅆𒌨𒁕𒅗𒁀𒁕𒉽
𒃻𒉈𒊒𒂍𒁀𒅎𒈠𒀭𒄄
𒃻𒄀...𒀭...𒀭𒎏...𒅗...
𒇷...𒈠...
𒉡𒋠...𒉡𒈬...
𒉡𒈬...𒇽...𒉡𒈾...
𒂍𒌉𒍑𒉡...
𒌉𒊩...𒇻...
𒌓𒃻𒋛...𒈬𒈾𒋫𒌓𒁺
𒃻𒉈𒊒𒉌𒀭𒌓𒄘𒁉𒄊𒉈𒍑
𒌷𒂊𒀭𒌓𒁶
𒆠𒊭𒊏𒅎𒈠𒋫𒀀𒌓𒁺
𒊕𒂷𒉌𒀀𒄥𒅎𒈪𒁯
𒅆𒀭𒆬𒂵𒆤
𒉈𒋼𒉌𒉈𒍪
𒄞𒁶𒊕𒅍𒆷𒈬𒆭𒆭
𒀊𒂍𒐐𒀀
𒄞𒌌𒈧𒌌𒂊𒄑𒉈𒋳
𒁓𒀭𒈾𒈬𒁺
𒋼𒈬𒉌𒌤𒌤
𒃲𒁔𒌧𒈠𒋾𒄄𒀀𒈬𒁺
<COLUMN>
𒀉𒇲𒌓𒁮𒋞𒈬𒈾𒀊𒄄
𒉺𒋼𒋛𒍠𒌓𒁺𒀀
𒉆𒈪𒁺
𒌷𒉌𒅆𒂍𒈬𒂊
𒅗𒌤𒀀...
...
...𒅅...𒋫...
𒆠𒊺𒄖...𒈬𒈾𒊬𒊬
𒉺𒋼𒋛𒁕𒉢𒁓𒆷𒆠𒂊𒃶𒅅𒆷
𒋗𒈬𒁕𒄫𒂊
𒌨𒊕𒂍𒉋𒈾𒆭𒊏𒀀𒀭
𒂗𒀭𒎏𒄈𒋢𒊏𒆠𒁉𒃻𒄭𒈬𒈾𒉌𒌈𒅅
𒀭𒍠𒃲𒆷𒈬𒈾𒆪
𒀭𒊏𒀭𒂗𒆤𒅎𒈠𒉌𒍑
𒀭𒂗𒆤𒊏
𒀭𒎏𒈤𒈬𒉌𒍑
...
<COLUMN>
...<unk>...
𒂍𒁕𒈗𒅎𒁕𒄾
𒋞𒂍𒐐𒅗𒉆𒅎...𒋻𒊑
𒋞...
𒉆𒄭𒃶𒋻
𒋞𒂍𒐐𒉆𒃶𒋻
𒉆𒄭𒃶𒋻
𒂍𒆳𒀭𒉌𒆠𒃻𒊏
𒈨𒃲𒆷𒆕𒀀
...
<COLUMN>
𒋞𒂍...𒅗𒉆𒉌𒈪𒌈𒋻𒊑
𒋞𒉆𒃶𒋻
𒋞𒂍𒐐𒉆𒄭𒃶𒋻
𒂍<unk>𒉈𒄯𒊒𒆠𒍑...𒀭𒄘𒇲𒀀
<COLUMN>
...𒆬...<unk>...
...
...𒀀
...𒈬𒍪𒂠𒉣𒇬𒃶𒅎𒅆𒆕𒆕
𒀀𒈦𒃶𒅎𒅆𒉈𒉈
𒌧𒌑𒊩𒆷𒃶𒅅𒈿
𒆠𒂗𒄀𒁺𒆳𒆳𒅆𒁉𒄩𒈬𒅆𒅅
<COLUMN>
𒂍𒀭𒅎𒈪𒄷𒍪𒀭𒉌𒄩𒊏...𒅍
...
...<unk>...𒈨
...<unk>...𒆕𒀀
...𒆕...<unk>
...𒄑𒉋𒂵𒎌𒁕𒊬𒀀
𒄑𒄖𒍝𒁺𒁀𒁉𒇽𒉡𒉽𒂊
𒀭𒍪𒂗𒀭𒎏𒄑𒍣𒁕𒌉<unk>𒀭𒈾𒄰
𒀭𒂼𒍪𒀭𒎏𒄢𒈾𒂼𒃶𒆰𒍣𒁕
𒆰𒂊𒆠𒉘𒂷𒀀𒀭
𒀖𒍣𒉈𒌉𒁀𒌅𒁕𒈨
𒈩𒍣𒆠𒉢𒁓𒆷𒆠...𒌓𒁺𒀀
<COLUMN>
𒀭𒎏𒄈𒋢𒅗𒈨
𒋝𒋫𒉏𒂠𒈬𒍪𒃶𒅅
𒅗𒌤𒀀...𒂵𒍝
...<unk><unk>𒇽𒈾<unk>
...<unk>𒄨...𒀭𒉌𒍪𒈨
𒉺𒋼𒋛𒍣𒂍𒂊𒉆...𒋻𒊏𒈨
𒅗𒌤𒀀𒌉𒀭𒎏𒄑𒍣𒁕𒅗
𒉆𒋾𒄩𒈬𒊏𒋤
𒂍𒆳𒃲𒁶𒀭𒉌𒍑𒊓
𒉎𒈨𒉈𒁉𒌧𒈠𒊒𒀀
𒀭𒉌𒀭𒂗𒆤𒂊𒉆𒉢𒁓𒆷𒆠𒋻𒊏
𒀭𒎏𒄈𒋢𒅗𒉆𒉪𒅅𒉌
𒆳𒆳𒊑𒍪𒀀
𒂍𒐐𒀭𒆠𒁕𒊬𒀀
𒀭𒎏𒄈𒋢𒍠𒊩
𒂍𒀭𒎏𒄈𒋢𒅗𒆕𒀀
𒍠𒊩𒂕𒁉